قه‌یرانی ئۆكراینا و تارمایی غاز\n06:47 - 21/02/2022\nقه‌یرانی ئۆكراینا و تارمایی غاز\nجموجوڵی هێزه‌كانی روسیا له سنووری ئۆكراینا، له‌گه‌ڵ هۆشدارییه دووباره‌كانی ئه‌مریكا له‌سه‌ر ئه‌گه‌ری جه‌نگی چاوه‌ڕوانكراوی روسیا دژی كیێڤ، وڵاتانی ئه‌وروپای خستوه‌ته حاڵه‌تی ئاماده‌باشی بۆ ئه‌گه‌ری كه‌می غاز یاخود راگرتنی هه‌نارده‌كردنی غازی روسیا بۆ كیشوه‌ره پیره‌كه.\nروسیا یه‌كشه‌ممه رایگه‌یاند: راهێنانه سه‌ربازییه‌كانی له نزیك سنوری باكوری ئۆكراینا درێژه پێده‌دات، ئه‌وه‌ش له‌كاتێكدا مه‌ترسیه‌كانی هه‌ڵگیرسانی جه‌نگ له ئارادان به‌هۆی بۆردومانی به‌رده‌وامی هێڵی سه‌ر سنوور، له‌نێوان سه‌ربازانی ئۆكراینا و جوداخوازه‌كان له رۆژهه‌ڵاتی ئۆكراینا كه له‌لایه‌ن روسیاوه پشتیوانی ده‌كرێن.\nئه‌وروپا بڕێكی زۆر غازی سروشتی هاورده ده‌كات، كه ساڵانه ده‌گاته 560 ملیار مه‌تر سێجا، سێیه‌كی له روسیاوه‌یه.\nغازی سروشتی روسیا له چوار هێڵی بۆری گه‌وره‌وه هه‌نارده‌ده‌كرێت، ئه‌وانیش هێڵی نۆرد ستریم و هێڵی ترانزیت به خاكی ئۆكراینادا ده‌ڕوات، هێڵی یامال به بیلاڕوسیا و پۆڵه‌ندادا ده‌ڕوات، له‌گه‌ڵ هێڵی ترك ستریم له رێی توركیاوه. یه‌كێتی ئه‌وروپا، خواستی خۆی نیشانداوه بۆ به‌كارهێنانی وزه‌ی خاوێن، به‌ڵام قه‌یرانی ئۆكراینا ره‌وشه‌كه‌ی گۆڕیوه.\nبۆ جێگرتنه‌وه‌ی وزه‌ی روسیا، ناوی هه‌ریه‌كه له وڵاتانی میسر و قه‌ته‌رو لیبیا ده‌هێنرێت، پێشتریش ژاپۆن ئاماده‌یی خۆی نیشاندابوو هاوكاری ئه‌وروپا بكات له پێدانی غازی سروشتی.\nبه‌رپرسانی كۆشكی سپی تایبه‌ت به‌م قه‌یرانه باسیانله‌وه‌كردووه، ئیداره‌ی حۆو بایدن، ئاماده‌یه هاوكار بێت و نێوه‌ندگیری بكات بۆ واژۆكردنی گرێبه‌سته‌كان، له‌گه‌ڵ وڵاتانی سه‌ره‌كی به‌رهه‌مهێنه‌ری غاز، بۆ ئه‌وه‌ی غازی شل، به كه‌شتیه بارهه‌ڵگره‌كان ره‌وانه‌ی ئه‌وروپا بكه‌ن وه‌ك به‌دیلی غازی ڕوسی.\nسه‌رنجه‌كه زیاتر له‌سه‌ر وڵاتی قه‌ته‌ره، كه یه‌كێكه له گه‌وره به‌رهه‌مهێنه‌ره‌كانی غازی سروشتی و دووه‌م به‌رهه‌مهێنه‌ری غازی شله له دوای ئوسترالیا، قه‌ته‌ر به هاوپه‌یمانێكی سه‌ره‌كی خۆرئاوا له رۆژهه‌ڵاتی ناوه‌ڕاست داده‌نرێت. ساڵانێكی به كه‌شتی پێداویستی به‌ریتانیا و وڵاتانی ئه‌ورپی له رووی غازه‌وه دابینده‌كات.\nلیبیاش یه‌كێكه له‌و وڵاتانه‌ی ده‌كرێت ببێته جێگره‌وه، به‌هۆی به‌رهه‌مهێنانی به‌هێزی له غازدا و نزیكی له میشوه‌ری ئه‌وروپاوه.\nله دوێنێوه له وڵاتی قه‌ته‌ر كۆڕبه‌ندێك بۆ وڵاته سه‌ره‌كیه‌كانی به‌رهه‌مهێنی غاز ده‌ستیپێكردووه، ڤلادیمێر پۆتین سه‌رۆكی روسیاش بانگهێشتی كۆڕبه‌نده‌كه كراوه، ئه‌مه‌ش هاوكاته له‌گه‌ڵ به‌رده‌وامی مه‌ترسیه‌كان له‌سه‌ر دابینكردنی غاز له‌لایه‌ن روسیاوه.\nله كۆڕبه‌نده‌كه‌دا نوێنه‌ری 11 وڵاتی به‌رهه‌مهێنه‌ری غاز به‌شدارن، كه سه‌دا 70ی غازی سروشتی جیهان به‌رهه‌مده‌هێنن، له ئێستا روسیا سه‌دا 40ی غازی ئه‌وروپا دابینده‌كات، به‌ڵام قه‌ته‌ر سه‌دا پێنج.\nکۆڕبەندی وڵاتانی ھەناردەکارانی غاز لە کانوونی یەکەمی ٢٠٠٨دا وەک رێکخراوێکی حکوومیی نێودەوڵەتیی دامەزرا و بارەگاکەیشی لە دۆحە پایتەختی قەتەرە.\nئەرکی رێکخراوەکە بریتییە لە دانانی چوارچێوەیەک بۆ ئاڵوگۆڕی شارەزایی و زانیاریی و بەرزکردنەوەی ئاستیی ھاریکاریی و ھەماھەنگیی نێوان وڵاتانی ئەندام لە رێکخراوەکە.\nرێکخراوەکە لە چوارچێوەی ئامانجەکانی، ھەروەھا دەرفەتی سازکردنی گفتوگۆی بنیاتنەر لەنێوان بەرھەمھێنەرانی غاز و بەکارھێنەران بە ئامانجی بەدیھێنانی سەقامگیریی و ھاوسەنگیی لە بازاڕەکانی غازدا، دەرەخسێنێت.\nھەریەک لە وڵاتانی جەزائیر، بۆلیڤیا، میسر، گینی ئیستوائی، ئێران، لیبیا، نێجیریا، قەتەر، رووسیا، ترنیداد و تۆباگۆ، ڤێنیزوێلا ئەندامن لە رێکخراوی کۆڕبەندی وڵاتانی ھەناردەکارانی غاز.\nهەریەک لە ئەنگۆلا، ئازەربایجان، مالیزیا، نەرویج، پێرو، عێراق و ئیمارات سیفەتی چاودێریان لە رێکخراوەکە پێبەخشراوە.


لوتی منداڵ نەخۆشییە مەترسیدارەکان ئاشکرادەکات\nسودە تەندروستیەکانی ترێ\nنوێترین دەرکەوتنی کەژێ هاوتا\nنهێنی ژاپۆنیەکان بۆ ئەوەی دوای 50 ساڵی بە گەنجی دەربکەویت\nتوێژینەوەیەکی نوێ ئاشکرایدەکات، لەڕێگای پشکنینی لوتی منداڵەوە، دەتوانرێت نەخۆشییە مەترسیدارەکانی وەک هەوکردنی سییەکان ئاشکرابکرێت.\nبەپێی راپۆرتێکی تۆڕی هەواڵی ( بی بی سی نیوز)، زانکۆی ئێدنبێرگی بریتانی لەدواین توێژینەوەی خۆیدا ئاشکرایکردوە لوتی منداڵ لەکاتی بونی نەخۆشییە مەترسیدارەکانی، وەک هەوکردنی سییەکان هەڵگری کۆمەڵێک ڤایرۆس و بەکتریا دەبێت کە دەتوانرێک بەئاسانی لەڕێگای پشکنینەوە نەخۆشییەکە دەستنیشانبکرێت.\nتا ئێستا نەخۆشی هەوکردنی جگەر لەمەترسیدارترین ئەو نەخۆشییانەیە کە دەبێتەهۆی مردنی منداڵانی خوار تەمەن پێنج ساڵ .\nتوێژینەوەکە دەریدەخات هەرئەوە هۆکاری توشبونی زیاتری منداڵانە بەنەخۆشییەکانی هەوکردن و هەوکردنی جگەر، بەتایبەتی توێژەرانی لێکۆڵینەوەکە ئاماژەیان بەوەشکرد لایەنی ئەرێنی ئەم دۆزینەوەیە ئەوەیە دەکرێت لەڕێگەی پشکنینی لوتی مندالانەوە رێگری لەبڵاوبونەوەی نەخۆشییەکەبگیرێت و هەوڵی زوو چارەسەرکردنی بدرێت لەگەڵ کەمکردنەوەی رێژەی بەکارهێنانی ئەنتی بایۆتیک.\nلەمبارەیەوە پرۆفیسۆر ( دێبی بۆگارت) سەرۆکی تیمی توێژینەوەکە لە ناوەندی توێژینەوە و زانیاری زانکۆی ئێدنبێرگ ئاماژەبەوە دەکات، توێژینەوەکەیان ئەوەشی ئاشکراکردوە نەک تەنها یەک بەمتریا یان تاکە ڤایرۆسێک بەڵکو تەواوی ناوچەی مایکرۆبی لەبۆڕی هەناسەداندا ئاماژەپێدەری نەخۆشییە ڤایرۆسییە مەترسیدارەکانی وەک هەوکردنی جگەرن.\nدەشلێت ئەوە یارمەتی پزیشکەکان دەدات وردتر چارەسەری نەخۆشییەکە بکەن و ئەو جۆرە ئەنتیبایۆتیکانە دەستنیشانبکەن کە باشتر چارەسەری نەخۆشییەکە دەکات.\nئه‌م بابه‌ته 16295 جار خوێنراوه‌ته‌وه\nسودە تەندروستیەکانی بامیە\nبەکارهێنانی شۆفان بە مەبەستی دابەزاندنی کێش\nمەڵاشو چیە؟ ئایا مەڵاشو کەوتن هەیە؟\nسودەکانی ھێل بۆ تەندروستی\nچی بەسەر جەستەدا دێت ئەگەر هەنگوین ودارچینی بخۆیت\nسودەکانی نانی جۆ\nنیشانەکانی بەردی زراو و شێوازی چارەسەرکردنی\nئەگەر ئازاری جومگەکانت هەیە نابێت هەرگیز ئەم خۆراکانە بخۆیت\n5 خۆراک کە تەندروستی چاوەکانت دەپارێزێت\n12 خۆراک کە زیانت پێ دەگەیەنێت ئەگەر لە کاتی نەگونجاودا بیخۆیت\nئەم هەڵانە زیان بە مێشك دەگەیەنن\nلە دوای 40 ساڵی نابێت ئەم نیشانانە فەرامۆش بکەیت\nبەم چەند رێگایە تەندروستی دڵت بپارێزە\nسودەکانی خۆشوشتن بە ئاوی سارد\nئەو نیشانانەی نابێت لە منداڵدا پشتگوێ بخرێت\nلەدوای نان خواردن لەم هەڵانە دوربکەوەرەوە\nئەو 7 رێگایەی وات لێدەکات زیاتر بژیت\n5 هۆکار بۆ ئەوەی هەمو رۆژێک لیمۆ بخۆیت\nهۆکارەکانی توشبون بە شێرپەنجەی مێشک و نیشانەکانی\nبۆ خانمان.. بەم چەند راهێنانە کێشەکانی جەستەت چارەسەر بکە\nچۆن کێشەی ئارەق کردنەوە چارەسەر بکەیت لە هاویندا\nچۆن لیمۆ بەکاربهێنیت بۆ دابەزاندنی کێش\n7 جۆر خواردن کە پیربون پێشدەخات\nباشترین خۆراکەکان بۆ پاراستنی پێست\nئەو شتانەی ئەگزیما خراپتر دەکەن\nرۆژانە ئەم کارە بکە لە ماوەی مانگێکدا کێشت دابەزێنە\nهۆکارەکانی کەمی کێش لە منداڵاندا و شێوازی چارەسەر کردنی\nبۆچی نابێت بوتلی ئاو بکرێتە ناو بەفرگر تا پلەی بەستن\nحەوت ڕێنمایی بۆ ئەوەی بەسەر توڕەبونتدا زاڵ بیت\nسودە تەندروستیەکانی گوڵەبەڕۆژە\nنوێترین دەرکەوتنی کەژێ هاوتا\nشاباز بەهۆی ساڵیادی هاوسەرگیریەوە سوپرایز بۆ هاوسەرەکەی دەکات\nساز ئاسۆ بە ستایلێکی جیاواز لە پێشو دەردەکەوێت\nچۆپی فەتاح نوێترین وێنەی منداڵەکەی بڵاوکردەوە\nئامینە گوڵشە لەگەڵ براکەی دەردەکەوێت و پیرۆزبایی لێ دەکات\nداوا لە ئیكاردی دەكرێت لە واندا جیاببێتەوە\nئەو وێنانەی دەیسەلمێنن پریانکا چۆپرا خاوەنی جوانترین ستایلە\nئەم شێوازانەی مامەڵەکردن پەیوەندی تۆ و هاوسەرەکەت تێکدەدات\nپێش بڕیاری هاوسەرگیری لەم شتانە دڵنیابەرەوە\nبەم شێوازە قوتوە کۆنەکانت بەکاربهێنەرەوە\nلەم وەرزەدا ژوری دانیشتنەکەت بەم شێوەیە رێک بخە\nهەندێک بیرۆکە بۆ رازاندنەوەی باخچەکەت بە بەکارهێنانی بەرد


ته‌قینه‌وه‌كه‌ی ئه‌نقه‌ره ته‌نگه‌ژه یان ده‌ره‌چه ... بورهان شێخ ڕه‌ئوف\nله كاتێكدا ڕۆژی 10/10 / 2015 ڕێكخراوه‌كانی كۆمه‌ڵگای مه‌ده‌نی لایه‌نگری پارتی دیموكراتی گه‌لان له توركیا سه‌رقاڵی خۆ ڕێكخستن بوون بۆئه‌نجامدانی چالاكیه‌ك له ئه‌نقه‌ره‌ی پایته‌ختی توركیا دژ به توندو تیژی له نێوان گه‌ریلاكانی پارتی كرێكارانی كوردستان و سوپای توركیا هه‌روه‌ها بۆ پشتیوانی له ئاشتی ودایه‌لۆگ له‌و كاته‌دا له ده‌مژمێر10ی به‌یانی ته‌قینه‌وه‌یه‌كی دووانه ڕوویدا له یه‌كێك له وێستگه‌كانی میترۆ دا كه 97 كه‌س گیانیان له ده‌ستداو زیاتر له 200 كه‌س برینداربوون.\nهه‌ر دوای كه‌مێك له ڕووداوه‌كه ئه‌حمه‌د داود ئۆغلوی سه‌رۆك وه‌زیرانی كار به‌ڕێكه‌ری توركیا وێڕای پرۆتستۆكردنی ڕووداوه‌كه په‌نجه‌ی تۆمه‌تباركردنی بۆ ڕێكخراوی ده‌وڵه‌تی ئیسلامی (داعش) و پارتی كرێكارانی كوردستان و پارتی ڕزگاری شۆڕشگێڕی گه‌لی توركیا درێژكرد.\nتائێره ئاساییه به‌ڵام كات و شوێن و تۆمه‌تباركردنی ئه‌و لایه‌نانه له لایه‌ن داود ئۆغلوه‌وه جێگه‌ی پرسیارو تێڕامانه ده‌بێت كی سوودمه‌ندی یه‌كه‌م بێت له‌و ڕووداوه؟\nیه‌كی له سوودمه‌نده‌كان له‌و ڕووداوه ده‌كرێت ڕژێمه‌كه‌ی به‌شار ئه‌سه‌د بێت چونكه ده‌بێته هۆی گه‌وره‌بوونی بۆشایی و دووركه‌وتنه‌وه له نێوان داعش و حكومه‌تی ئاكه‌په له توركیا كه ده‌كرێت توركیاوزیاتر ڕابكێشرێت بۆ ڕووبه‌ڕووبوونه‌وه‌ی ڕاسته‌وخۆ له گه‌ل داعشدا و تێكه‌ڵكردنی ئه‌وراقه‌كانی له سه‌ر گۆڕه‌پانی سیاسی توركیا و سوریا.\nله لایه‌كی تره‌وه ده‌كرێت بپرسین بۆ په‌نجه‌ی تۆمه‌تباركردن بۆ پارتی كرێكارانی كوردستان درێژ بكرێت له كاتێكدا ئه‌وان زۆر له گه‌ڵ پارتی دیموكراتی گه‌لان نزیك و هاوسۆز و ته‌بان به پێچه‌وانه‌ی ته‌قینه‌وه‌كه‌ی شارۆچكه‌ی سروژی كوردنیشین كه‌له حوزه‌یرانی ڕابردوو ئه‌نجامدارا كه ڕاسته‌وخۆ په‌نجه‌ی تۆمه‌تباركردن بۆ داعش درێژده‌كرا له به‌ر ئه‌وه‌ی كه‌شو هه‌وای سیاسی كاریگه‌ری له سه‌ر لێدوانه‌كان هه‌یه چونكه ته قینه‌وه‌كه‌ی ئه‌نقه‌ره كاردانه‌وه‌ی نیگه‌تیفی له سه‌ر هه‌ڵبژاردنه پێش وه‌خته‌كه‌ی توركیا ده‌بێت كه له یه‌كی تشرینی دووه‌می داهاتوودا ئه‌نجام ده‌درێت.\nكه ئاكه‌په ده‌یه‌وێت ڕێژه‌ی ده‌نگه‌كانی به‌رزبكاته‌وه‌و به ته‌نیا حكومه‌ت پێكبهێنێت له كاتێكدا ئه‌م ته‌قینه‌وه وا نیشان ده‌دات كه پارتی دیموكراتی گه‌لان قوربانیه‌و سۆزی خه‌ڵكی زیاتر ده‌كات بۆی و له‌كاتێكدا ڕاپرسیه‌كان پێمان ده‌ڵێن كه ئاكه‌په كێرڤی جه‌ماوه‌ری به هیچ شێوه‌یه‌ك بڵند نه‌بووه‌ته‌وه.\nهه‌ر له‌به‌ر ئه‌و هۆیه‌شه ئاماژه به ناوی پارتی كرێكارانی كوردستان و كورد كراوه وه‌كو تۆمه‌تبارو گومانلێكراو له‌و تاوانه‌دا له لایه‌ن سه‌رۆكوه‌زیرانی توركیاوه داود ئۆغلو.\nتۆمه‌تباری دووه‌م ڕێكخراوی ده‌وڵه‌تی ئیسلامی داعشه كه ئه‌گه‌ر ئه‌و بێت ده‌یه‌وێت به حكومه‌تی توركیا بڵێت كه‌وا هه‌ركات بمانه‌وێت ده‌توانین سزاتان بده‌ین له ناو پایته‌خته‌كه‌تاندا له سه‌ر ئه‌و هه‌ڵوێستانه‌تان به‌رامبه‌ر به ڕێكخراوه‌كه‌یان له‌م دواییه‌دا چ له سوریا و چ له توركیا له هه‌مان كاتیشدا به كوردیش ده‌ڵێن هه‌ر كۆبوونه‌وه كۆڕێكتان له هه‌ركوی بێت ده‌توانین بیكه‌ین به ئامانج له هه‌ركات و شوێنێكدا بێت له سوریاو توركیاو كوردستانی باشووریش.\nله لایه‌كی دیشه‌وه نامه‌یه‌كه به حكومه‌تی توركیا ده‌ڵێت هه‌ركات بمانه‌وێت له ناو ماڵی خۆتاندا سزاتان ده‌ده‌ین و جگه له كاردانه‌وه خراپه‌كانی ئه‌م كرده‌وه تیرۆرستیه بۆ سه‌ر گه‌شه‌ی ئابوری و دۆخی سیاسی و داهاتی گه‌شتیاری ئه‌و وڵاته.\nله كۆتاییدا ده‌گه‌ینه ئه‌و ئه‌نجامه‌ی كه ته‌قینه‌وه‌ی كه‌ی سروژ له مانگی حوزه‌یرانی ڕابردوودا پێچه‌وانه‌ی ته‌قینه‌وه‌كه‌ی ئه‌نقه‌ره‌یه له 10/10 ئه‌مساڵدا، چونكه ئه‌و ه‌ی سرۆژ جێگه‌ی خۆشحاڵی ئاكه‌په بوو چونكه ئه‌وان واته كوردی به هۆی شكسته‌كانی خۆی ده‌زانی له هه‌ڵبژاردنه‌كانی مانگی حوزه‌یران كه ده‌نگیان پی نه‌داو نه‌یانتوانی به ته‌نیا كابینه‌ی حكومه‌ت پێكبهێنێت. به‌ڵام ته‌قینه‌وه‌كه‌ی ئه‌نقه‌ره ئه‌و ته‌نگژه‌یه كه ئاكه‌په كه‌وته ناویه‌وه له كاتێكدایه كه ئاكه‌په له دۆخێكی زۆر قورسدایه و ئیره‌یی پی نابرێت و پێویستی به به‌رزكردنه‌وه‌ی كێرڤی ده‌نگده‌رانیه‌تی نه‌ك به‌رزبوونه‌وه‌ی كێرڤی جه‌ماوه‌ری پارتی دیموكراتی گه‌لان.\nده‌كرێت بڵێین ئه‌كه‌په ته‌نها سوودێك له‌و ڕووداوه ببینێت ئه‌وه‌یه به وه‌ستاندنی هه‌ڵبژاردنه پێش وه‌خته‌كه به بیانووی تێكچوونی باری ئاسایشی وڵات وه‌كو هه‌ندێك له چاودێرانی سیاسی دۆخه‌كه بۆی ده‌چن و هه‌ندێك كه‌سایه‌تی ئۆپۆزه‌سیۆنیش هۆشداری ده‌ده‌ن له وه‌ها ڕه‌فتارێك.


گه‌لاوێژ سه‌قزی: به‌كوردی‌و فارسی‌و ئه‌فغانی‌و عه‌ره‌بی‌و ئازه‌ری به‌ند ده‌ڵێم - ئاوێنه\nبه‌ندبێژ گه‌لاوێژ سه‌قزی له‌شاری سه‌قز له‌دایك بوه‌و له‌منداڵیه‌وه ئاره‌زوی به‌ندبێژی كردوه. له‌باره‌ی خۆیه‌وه له‌چاوپێكه‌وتنێكی تایبه‌ت به‌ئاوێنه وتی “باوكم هاوكارێكی باشم بوه‌و ماوه‌ی 10 ساڵه له‌وڵاتی كه‌نه‌دا ژیان به‌سه‌رده‌به‌م‌و بۆ فێستیڤاڵی هه‌ورامان‌و ئێلی به‌گی جاف هاتومه‌ته‌وه بۆ شاری سلێمانی‌و به‌شداری چه‌ندین ئاهه‌نگم كردوه‌و یه‌كه‌م ژنم كاری به‌ندبێژی ده‌كه‌م”.\nله‌باره‌ی كاری به‌ندبێژی بۆ ژنان‌و قورسی كاره‌كه‌ی، گه‌لاوێژ سه‌قزی وتی”سه‌ره‌تای كاری گۆرانی وتنم به‌ڕه‌دیفی سونه‌تی ده‌ستم به‌كاری هونه‌ری كرد‌و به‌هاوكاری مامۆستا ئه‌یوبی نۆبه‌خت له‌شاری بۆكان‌و فه‌روغی فولادی شه‌شه گۆرانی مامۆستا محه‌مه‌دی ماملێم وته‌وه بۆ یادی كۆچی دوایی ئه‌و، به‌ڵام به‌هۆی رێگه‌نه‌دانی ده‌وڵه‌تی ئێران به‌وه‌ی ژن گۆرانی بڵێ نه‌متوانی بڵاوی بكه‌مه‌وه”.\nوتیشی “له‌دوای له‌ده‌ستدانی هاوسه‌ره‌كه‌م له‌ساڵی 2006 وڵاتی ئێرانم به‌جێهێشت‌و به‌هاوكاری نه‌ته‌وه یه‌كگرتوه‌كان خۆم‌و دو منداڵم چوینه وڵاتی كه‌نه‌دا به‌مه‌به‌ستی كاری هونه‌ری‌و خوێندنی منداڵه‌كانم له‌و وڵاته كه ماوه‌ی ده ساڵه له‌شاری تۆرنتۆ ژیان به‌سه‌رده‌به‌ین”.\nئاماژه‌ی به‌وه‌شدا “سه‌رقاڵی به‌ندبێژیم له‌ریستۆرانته‌كانی كورد‌و فارسی ئه‌و شاره‌دا‌و زۆرترین كاری هونه‌ری به‌ندبێژی كوردی‌و فارسی‌و ئه‌فغانی‌و عه‌ره‌بی‌و ئازه‌ری ده‌ڵێم”.\nوتیشی “به‌گرێبه‌ست له‌گه‌ڵ خاوه‌ن ریستۆرانته‌كان شه‌وه ئاهه‌نگه‌كان به‌ڕێده‌كه‌م‌و توانیومه ئه‌و خه‌ونه‌ی منداڵیم كه زۆر ئاره‌زوی گۆرانی وتنم ده‌كرد بهێنمه‌دی‌و به‌رده‌وامبم له‌كاری هونه‌ری‌و به‌ندبێژی”.\nجه‌غتیش له‌وه ده‌كاته‌وه “له‌ڕیستۆرانته‌كانی تۆرینتۆی وڵاتی كه‌نه‌دا به به‌ختیار ساڵح‌و عه‌زیز وه‌یسی بانگم ده‌كه‌ن‌و زۆربه‌ی شه‌وه ئاهه‌نگه‌كان گۆرانیه‌كانی عه‌زیز وه‌یسی‌و به‌ختیار ساڵح ده‌ڵێمه‌وه‌و چه‌ندین به‌ندی خۆش ده‌ڵێمه‌وه كه له‌باوكمه‌وه بۆم ماوه‌ته‌وه‌و توانیومه هه‌وادارێكی باشی كوردو ئه‌فغانی‌و فارس له‌ده‌وری شه‌وه ئاهه‌نگه‌كانم كۆبكه‌مه‌وه”.\nوتیشی “چه‌ندین هه‌واداری ئاهه‌نگه‌كانم له‌فارس ئاره‌زوی جلی كوردی ده‌كه‌ن به‌هۆی له‌به‌ركردن‌و به‌كارهێنانی جلی كوردی كه به‌رده‌وام له‌ئاهه‌نگه‌كاندا له‌به‌ری ده‌كه‌م‌و ئاماده‌نیم هیچ جلێكی دیكه له‌به‌ربكه‌م‌و زۆر حه‌زده‌كه‌م به‌جلی كوردیه‌وه كاری به‌ندبێژی بكه‌م”.\nئاماژه‌ی به‌وه‌شدا “هیچ كاتێك چاوه‌ڕێی كه‌س نیم كاره‌كانم بۆ رێك بخات‌و خۆم به‌رده‌وام سه‌رقاڵی كاره‌كانی خۆم ده‌بم، به‌هۆی داواكاری جه‌ماوه‌ره‌كه‌م بۆ به‌ندبێژی‌و ئاهه‌نگی شادی تاكه هۆكارێكه به‌و شێوه‌یه به‌رده‌وام بم له‌كاره‌كه‌م”.\nوتیشی “زۆركات له‌ئاهه‌نگه‌كاندا گۆرانی خاوم وتۆته‌وه‌و خه‌ڵكی حه‌زیان پێ نه‌بوه‌و چه‌ندین جار داوایان لێكردوم گۆرانی شادی بڵێمه‌وه‌و خه‌ڵكی به‌هۆی ماندوبونیان له‌ڕۆژه‌كانی هه‌فته‌دا ئاره‌زوی خۆشی‌و شادی‌و هه‌ڵپه‌ركێ ده‌كه‌ن‌و ئاره‌زوی گۆرانی شاد ده‌كه‌ن”.\nگه‌لاوێژ سه‌قزی ئاماژه به‌وه ده‌كات به‌رهه‌می تایبه‌ت به‌خۆی نییه‌و وتی”له‌هه‌وڵی ئه‌وه‌دام به‌رهه‌می تایبه‌ت به‌خۆمم هه‌بێت، به‌ڵام تائێستا ده‌رفه‌ت نه‌بوه‌و بیرم لێكردۆته‌وه”.\nوتیشی “هیوادارم منداڵه‌كانم ببنه هونه‌رمه‌ند كه خاوه‌نی كوڕو كچێكم. كوڕه‌كه‌م سه‌رقاڵی راهێنانی ئامێری كۆرگه‌و زۆر حه‌زی بۆ ئه‌و ئامێره هه‌یه‌و هیوادارم ببێته هونه‌رمه‌ندێكی باش”.\nگه‌لاوێژ داواكاری له‌ژنانی كورد ئه‌وه‌یه كه بتوانن به‌شداربن له‌كاری هونه‌رو به‌ربه‌سته‌كانی ژیانیان تێپه‌ڕێنن‌و خزمه‌تی هونه‌ری وڵاته‌كه‌یان بكه‌ن‌و هیچ شتێك نه‌بێته رێگر له‌به‌رده‌م هونه‌رو حه‌زو ئاواته‌كانیان.\nجه‌غتیش له‌سه‌ر ئه‌وه ده‌كاته‌وه”كاری به‌ندبێژی سه‌رچاوه‌ی دارایی نیه‌و كاری دیكه ده‌كات‌و له‌وباره‌یه‌وه وتی “كاری هونه‌ری ته‌نها سه‌رچاوه‌ی بژێوی ژیانی من نیه‌و وه‌ك سه‌رجه‌م خه‌ڵكی دیكه موچه‌یه‌ك له‌ده‌وڵه‌تی ئه‌و وڵاته وه‌رده‌گرم‌و منداڵه‌كانیشم وه‌ك خوێندكارێك له‌و وڵاته ژیانیان دابینكراوه”.\nنووسراوە لە 2017-05-12 2:17 pm


خولی نەتەوەکانی ئەورووپا - ویکیپیدیا، ئینسایکڵۆپیدیای ئازاد\nخولی نەتەوەکانی ئەورووپا\n٢٠١٨ (٣ ساڵ)\nفەڕەنسا (یەکەم نازناو)\nپورتوگال (یەک نازناو)\nخولی نەتەوەکانی ئەورووپا پێشبڕکێیەکی تۆپی پێی نێودەوڵەتی دوو ساڵەیە، کە لەلایەن تیمە گەورەکانی نەتەوەیی پیاوان لە کۆمەڵەی ئەندامەکانی یوفا، دەستەی بەڕێوەبردنی ئەورووپای وەرزش بەڕێوەدەبرێت.\nیەکەمین پاڵەوانەتی لە ئەیلولی ٢٠١٨ دەستی پێکرد. دوای جامی جیهانیی فیفای ٢٠١٨. چوار براوەی خولی ئاستی یەکەم A سەرکەوتن بۆ کۆتاییەکان کە لە حوزەیرانی ٢٠١٩ لە پورتوگال ئەنجامدرا. وە هەر چوار هەڵبژاردەکان، هەر یەکێک لە خولێک، سەرکەوتن بۆ یۆرۆی٢٠٢٠.\nپێشبڕکێکە تا ڕادەیەکی زۆر شوێنی یارییە دۆستانە نێودەوڵەتیەکان دەگرێتەوە کە پێشتر لە ساڵنامەی یاری نێودەوڵەتی فیفادا یارییان ئەنجامدەدا بۆ یارییە پێشبڕکێکارەکان. پێشبڕکێکە لەلایەن یەکێتی تۆپی پێی ئەورووپا بە پاڵەوانیەتییەکی گەورە دادەنرێت.\n٢.١ ڕێکخستنی ڕەسەن\n٢.٢ ڕێکخستن لە 2020-21 دەست پێ دەکات\nلە تشرینی یەکەمی ٢٠١٣ سەرۆکی یەکێتی تۆپی پێی نەرویج یەنگڤ هالین دووپاتی کردەوە کە گفتوگۆ کراوە بۆ دروستکردنی سێهەمین خولی نێودەوڵەتیی تیمی نەتەوەیی تەواو بۆ ئەندامانی یوفا، جگە لە جامی جیھانیی فیفا و جامی نەتەوەکانی ئەورووپا.\nچەمکی خولی نەتەوەکانی یوفا هەموو 55 تیپە نەتەوەییەکانی کۆمەڵەی ئەندامەکانی یوفا دەبینێت کە بەسەر کۆمەڵێک گروپدا دابەشکراون لەسەر بنەمای پۆلێنکردنێک کە بە بەکارهێنانی ئەنجامەکانی ئەم دواییانە داڕێژراون و لەوێ بەپێی ئەنجامەکانیان لەناو گروپەکەدا برەویان پێ دەدرێت. پاڵەوانیەتی پێشنیارکراو لە بەرواری ساڵنامەی یاری نێودەوڵەتی فیفادا ئەنجامدەدرێت کە پێشتر بۆ یاری دۆستانە نێودەوڵەتییەکان تەرخان کرابوون و کاریگەری لەسەر جامی جیهانی فیفا یان جامی نەتەوەکانی ئەورووپا نابێت.\nلە مانگی ئازاری ٢٠١٤، جیانی ئینفاتینۆی سکرتێری گشتی یوفا ڕایگەیاند کە یەکێک لە سوودەکانی پێشنیارەکە ئەوە دەبێت کە یارمەتیدان بە کۆمەڵەی نەتەوەیی کەمتر بە جۆش و پەژارە بۆ ڕێکخستنی یارییەکان بێت.\nستیڤن مارتینز سکرتێری گشتی یەکێتیی شاھانەی تۆپی پێی بەلجیکا گوتی کە نەتەوەکانی پلە نزم لە پێشبڕکێکە سودی دارایی وەردەگرن، چونکە گرێبەستی تەلەفیزیۆنی لەگەڵ یوفا مەرکەزی دەبێت. کۆمەڵەی نەتەوەکانی یوفا بە یەک دەنگ لەلایەن 54 یەکێتی ئەندامی یوفا لە کۆنگرەی جامی ئەورووپای ئاسایی سی و هەشت لە ئاستانا لە ٢٧ی مارسی ٢٠١٤ پەسەند کرا.\nبەپێی هاوکێشەی پەسەندکراو،تیمە نەتەوەییەکانی UEFA کە ژمارەیان ٥٤ تیمە دابەشکران بۆ چوار بەش کە (ناونرا "خولەکان"): ١٢ تیپ لە خولی A و ١٢ تیپ لە خولی B و ١٤ تیپ لە خولی C و ١٦ تیپ لە خولی D لە هەر خولێکدا چوار کۆمەڵە پێکهێنرا (بە سێ یان چوار تیپ) و تیمەکان هەردوو لە ماڵەوە و دوور یاری یەکتریان دەکرد.\nڕێکخستن لە 2020-21 دەست پێ دەکات[دەستکاری]\nدوای تەواوبوونی وەرزی یەکەم، یوفا بڕیاریدا هاوکێشەی خولی نەتەوەکان کە لە وەرزی 2020-21ەوە دەستپێدەکات ڕێکبخرێت پێکهاتەی خولی نوێ ١٦ تیپ لە خولەکانی A و B و C و حەوت تیپ لە خولی D پێک هێنا.\nگواستنەوە بۆ شێوازی نوێ بە ئەنجامدانی گۆڕانکاری هەمەجۆری یەک جار دوای وەرزی ٢٠١٨-٢٠١٩ ڕوویدا، ئەویش ڕاگرتنی دابەزین لە هەردوو خولی A و خولی B، سەرکەوتنی دوو باشترین تیپ بۆ هەر کۆمەڵەیەک لە هەردوو خولی C و خولی D. (لە جیاتی تەنها یەک تیپ بۆ هەر کۆمەڵەیەک) و سەرکەوتنی ئەو تیپەی، کە پلەی سێیەم بەدەست دێنێتە خولی D.\nئەم گۆڕانە بۆ هاوکێشەکە پرۆسەی ڕاوێژی بە کۆمەڵ بەدوای خۆیدا هێنا، کە تێیدا هەموو کۆمەڵەی نەتەوەیی یوفا نیازی خۆیان بۆ کەمکردنەوەی زیاتری یارییە دۆستانەکان دووپات کردەوە. ژمارەی یارییە پێشبڕکێکەرەکان لە ١٣٨ بۆ ١٦٢ بەرزبووەوە، بەمەش بەهای بازرگانی و سەرنجڕاکێشی بینەری پێشبڕکێکە زیاد کرد. نزیکەی هەموو تیمەکان لە هەمان گروپدا دوایین یارییان ئەنجامداوە و هاوکات بە ئامانجی برەودان بە دادپەروەری. یارییەکانی زیاتر لە خولی A و Bدا ئەنجام درا، لەگەڵ هەردوو خولی ئێستا پێشبڕکێی نێوان ٣٢ پلە بەرزترین کۆمەڵەی نەتەوەیی یوفا پێکدێن، لە جیاتی سیستەمی پێشوو کە خولەکانی A و B پێکەوە تەنیا ٢٤ لە پلە بەرزترین کۆمەڵەی نەتەوەیی یوفای تێدابوو.\n^ ئ ا ب "UEFA Nations League receives associations' green light". UEFA.com. 27 March 2014.\n^ Hojem Kvam, Lars (9 October 2013). "Hva om Ronaldo, Özil, Balotelli og Pique møtes til ligaspill – med sine landslag?". dagbladet.no (بە نۆروێژی). Retrieved 26 March 2014.\n^ ئ ا "Nations League: New European tournament to be confirmed". BBC Sport. 26 March 2014. Retrieved 26 March 2014.\n^ "Nations League moet nieuwe mijlpaal in Europese voetbal worden". zita.be (بە هۆڵەندی). 26 March 2014. Retrieved 26 March 2014. ١ی ئەیلوولی ٢٠١٧ لە وەیبەک مەشین، ئەرشیڤ کراوە.\n^ UEFA.com (2014-12-04). "UEFA Nations League format approved | Inside UEFA". UEFA.com. Retrieved 2021-10-12.\n^ UEFA.com (2014-12-04). "UEFA Nations League format and schedule confirmed | Inside UEFA". UEFA.com. Retrieved 2021-10-12.\n^ UEFA.com. "2020/21 Nations League: new format explained | UEFA Nations League". UEFA.com. Retrieved 2021-10-12.\nوەرگیراو لە «https://ckb.wikipedia.org/w/index.php?title=خولی_نەتەوەکانی_ئەورووپا&oldid=876300»\nئەم پەڕەیە دواجار لە ٢٠:٢١ی ٢٥ی کانوونی یەکەمی ٢٠٢١ نوێ کراوەتەوە.


ئایا مۆساد شەڕەکەی لە ئێران بردوەتەوە؟\n01:02 - 12/01/2021\nئایا مۆساد شەڕەکەی لە ئێران بردوەتەوە؟\nلە کاتێکدا بایدن لە خۆئامادەکردندایە بۆ چوونە کۆشکی سپی و گرتنە دەستی دەسەڵات لە ئەمریکا، ئیسرائیل لە هەوڵدایە ڕێگری بکات لە بەرنامە ئەتۆمییەکەی ئێران و نەهێڵێت دەستی بگات بە چەکی ئەتۆمی و هێڵی سوری ئیسرائیل ببەزێنێت.\nهەواڵگری ئیسرائیل وەڵام دەداتەوە\nبە تێڕوانین لەوەی کە پێشبینی دەکرێت حکومەتی نوێی بایدن سەرەڕای هەموو نارەزایەتییەکانی ئیسرائیل، بگەرێتەوە بۆ رێککەوتنە ئەتۆمییەکەی ساڵی 2015 لەگەڵ ئێران ، ئایا یوسی کۆهینی سەرۆکی مۆساد سەرکەوتوو بووە لە وەستاندنی بەرنامە ئەتۆمییەکەی ئێران؟\nئەگەر بایدن لە ساڵی 2021 دا بگەڕێتەوە بۆ ڕیککەوتنی ئەتۆمی لەگەڵ ئێران، ئایا هەموو ئپۆپراسیۆنەکانی یوسی کۆهین لە مۆساد دژی ئێران، تەنها سەرکەوتنی تاکتیکی بوون و یارمەتیدەر نەبوون لە ئاستی ستراتیژیدا گۆڕانکاری بهێننە کایەوە؟\nبە بۆچوونی هەواڵگری ئیسرائیلی، سەرەرای نەبوونی دڵنیاییەکی تۆکمە لەبارەی داهاتووەوە، کۆهین، مۆساد و هەنگاوەکانیان دژی ئێران لە ئاستی واقیعدا سەرکەوتوو بووە.\nپرسیاری کلیلی لێرەدا ئەوەیە، ئەگەر حکومەتەکەی دۆنالد ترەمپ لە ئایاری 2018 ڕیککەوتننامە ئەتۆمیەکەی هەڵنەوەشاندایەتەوە، ئیسرائیل و ئەمریکا لە هەمان پێگەدا دەبوون کە ئێستا هەن؟ سەرچاوەکان باس لەوە دەکەن بۆ وەڵامدانەوەی ئەم پرسیارە دەتوانین بڵێین، ئیسرائیل لە ئێستادا لەگەڵ بوونی هێزی تەواو ئاڵۆز و کۆنترۆڵ نەکراو لە باشترین پێگەدا، کە بتوانێت هەبێت، خۆی دەبینێتەوە.\nکارتە سوتاوەکەی خامنەی\nهەروەها، جیاواز لەگەڵ زۆرێک لە شیکەرەوەکانی بارودۆخی ئێران، دەزگا هەواڵگری و سەرچاوە بەرگرییەکانی ئیسرائیل لەوباوەرەدان، عەلی خامنەی، رابەری باڵای ئێران کارتێکی سوتاوی بەدەسەتەوەیە بۆ ڕێککەوتن لەگەڵ بایدن و باشترکردنی بارودۆخی خەڵكی وڵاتەکەی.\nئەگەر ئەمە راستىبێت، واتە پێویست بە قسەکردن و دوودڵی ناکات لەبارەی ڕێککەوتنی خێرا لەگەڵ ئێران و ئەم بیرۆکەیە لەبارەی ڕێککەوتن لەگەڵ ئێران، پێش هەڵبژاردنە سەۆکایەتییەکەی حوزەیرانی 2021 ئەم وڵاتە و بوون بە سەرۆکی کەسێکی بەرەی توندرە لە ئێران، کارێکی تەواو هەڵەیە.\nتەنانەت ئەگەر خامنەیی دوای حوزەیرانی 2021 پێویستی بە مامەڵە و ڕیککەوتن بێت، ئەگەر ئیسرائیل بتوانێت حکومەتەکەی بایدن رازی بکات کە پەلە نەکات لە ڕێککەوتنێکی لاواز لەگەڵ ئێران، ئەمکارە دەبێتە هۆی زیاتر رەنگ گرتن و کاریگەربوونی کارەکانی کۆهنی سەرۆکی مۆساد.\nدەستکەوتنی بەڵگەنامە نهێنییەکان\nمۆساد ئاڵنگاری خۆی ئەنجامدا و بەڵگەکانی بەرنامە ئەتۆمییەکەی ئێران ئێرانی لە ساڵی 2018 بەدەستهێنا ، ئەم بەڵگانە وایکرد ترەمپ لە ڕێککەوتنە ئەتۆمیەکە بکشێتەوە، بە خستنەرووی زانیارییەکانی ئەم بەڵگانە بۆ حکومەتکەی بایدن دەتوانێت کاریگەری لەسەر گۆڕانی بۆچوونی حکومەتەکەی بایدن هەبێت، ئەمەش لە کاتێکدایە ئەوکاتە بایدن جێگری ئۆباما بوو، هێشتا ئەم بەڵگانە بەدەست نەهێنرابوون و ئەو زانیاریانەی نەبینیوە.\nلەگەڵ رفاندنی بەڵگە نامە و زانیارییەکانی لەسەر بەرنامە ئەتۆمییەکەی ئێران لەلایەن مۆسادەوە، یوسی کۆهین ئەم زانیاریانەی دا بە مایک پۆمپیۆی وەزیری دەرەوەی ئەمریکا و جینا هاسپڵی سەرۆکی سی ئای ئەی لە ساڵی 2018، کۆهین بەتەمایە ئەو ساتە جارێکی دیکە لەگەڵ بەرپرسە نوێیەکانی حکومەکەتەکەی بایدن وەک جەیک سولیڤانی راوێژکاری ئاسایشی نیشتیمانی ئەمریکا و تۆنی بلینکنی وەزیری دەرەرەوەی کابینەکەی بایدن ، دووبارە بکاتەوە.\nدەتوانرێت لە ڕیگەی بەڵگەکانەوە ئەوە بسەلمێنرێت کە ناتوانرێت باوەڕ بە ئێران بکرێت، بەڵام هێشتا ئەگەری گەڕانەوە بۆ ڕێککەوتننامە ئەتۆمیەکەی ساڵی 2015 لەلایەن ئەمریکاوە هەیە تاوەکو ئاژانسی نێودەوڵەتی وزەی ئەتۆم بەڵگەکان بە سەلمێنراو دەداتە قەڵەم.\nلەم دوایانەشدا، ئێران رایگەیاند دەستیکردووەتەوە بە پیتاندنی یۆرانیۆم بە ڕێژەی 20٪، پیتاندنی یۆرانیۆم بەم ڕێژەیە، شەپۆلێکی نارەزای دژی ئێران بەدوای خۆیدا هێناوە، رۆژنامەی ئۆرشەلیم پۆست ئاماژە بەوە دەکات هێشتا نەگەشتووەتە ئاستێک کە پێویستی بە هێرشی ڕێگرتن لە دەست گەشتن بە چەکی ئەتۆم هەبێت.\nئۆپراسیۆنەکانی مۆساد دژی بەرنامە ئەتۆمییەکەی ئێران\nمۆساد بە سەرۆکایەتی یوسی کۆهین چەند ئۆپراسیۆنێكی جەرگبڕی دژی ئێران ئەنجامدا، لەوانە رفاندن و بەدەستهێنانی بەڵگەنامە و زانیارییەکانی بەرنامە ئەتۆمییەکەی ئەم وڵاتە ، بە ڕۆژی رۆشن و بە بەرچاوی ئێرانەوە گەیاندییە ئیسرائیل.\nکوشتنی موحسینی فەخریزادە ، زانای ئەتۆمی و ناسراو بە باوکی ئەتۆمی ئێران لە تشرینی دووەم 2020، تەقینەوە لە کێڵگەی ئەتۆمی نەتەنز لە تەموزی 2020 و یارمەتیدانی ئەمریکا لە کوشتنی قاسم سولەیمانی سەرۆکی پێشووی سوپای قودس لە 3ی کانوونی دووەم 2020.\nکاریگەری ئۆپراسیۆنەکان لەسەر ئێران\nئۆپراسیۆنەکانی مۆساد، بە سەرۆکایەتی یوسی کۆهین، دوو شەپۆلی سەرەکی دروستکرد\nشەپۆلی یەکەم، بەهۆی کاریگەری بڵاوکردنەوەی بەڵگەنامە نهێنییەکانی بەرنامە ئەتۆمییەکەی ئێران لەلایەن مۆسادەوە لە ساڵی 2018، وەک ئەوەی کە ئێران لە ساڵی 2017 دا هەوڵیداوە بە نهێنی پێنج بۆمبی ئەتۆمی دروست بکات، ئەمەش وایکرد ترەمپ لە رێککەوتننامە ئەتۆمیەکەی لەگەڵ ئێراندا بکشێتەوە.\nشەپۆلی دووەم، کاتێک ئاژانسی نێودەوڵەتی وزەی ئەتۆم لە حوزەیرانی 2020 دەنگیدا دژی ڕێگریکردن و ناشەفافی لە بەرنامە ئەتۆمییەکەی ئەم وڵاتە، ئەو زانیارییانەی کە دژی تاران بەکاریهێنا لە ئۆپراسیۆنەکانی کۆهنیەوە بەدەستی هێنا بوو.\nدەنگدانەکەی ئاژانسی نێودەوڵەتی وزەی ئەتۆم بۆ مۆساد دەستکەوتێکی گرنگ بوو، چونکە ئەم ئاژانسە لە ساڵی 2015 وە ئامادەبوو مامەڵە لەگەڵ ئێراندا. هەروەها، رافائێل گروسی، سەرۆکی ئاژانسی نێودەوڵەتی وزەی ئەتۆم، بە ئاشکرا رایگەیاند، هەرجۆرە گەرانەوەیەک بۆ ڕیککەوتنی ئەتۆمی لەگەڵ ئیراندا، بەهۆی ژێرپێ خستنی ڕێککەوتنی لەگەڵ ئاژانسەکە، پێویستی بە لێکۆڵینەوە هەیە.\nدوای کوژرانی سولەیمانی و تەقینەوەکەی نەتەنز، لە نیوان کانوونی دووەم 2020 بو کانوونی یەکەم 2020، ئێران خۆی بە دورگرت لە شکاندنی نوێ لە ڕێککەوتننامە ئەتۆمییەکەیدا.\nسەرەرای ئەوەش، بەرپرسانی هەواڵگری ئیسرائیل و پسپۆڕانی ئەتۆمی ئاماژەیان بەوەداوە، تەقینەوەکەی کێڵگەی ئەتۆمی نەتەنز بووتە هۆی ئەوەی کە ئێران دوو ساڵ بگەرێتە دواوە لە پێشخستن و فراوانکردنی بەرنامە ئەتۆمییەکەی.\nلەگەڵ جێبەجێکردنی سیاسەتی "ئەوپەڕی فشار" لەلایەن ترەمپەوە، لەم ڕۆژانەشدا فرۆکەی جەنگی کڵاوەی ئەتۆم هەڵگری جۆری بی-52 وایکردووە ئێران بکەوێتە حاڵەتی ئامادەباشی بەرگیەوە.\nکۆهین و سەرچاوە هەواڵگریەکانی ئیسرائیل ئاماژە بەوە دەکەن کە جێگرەوەی کەسێکی وەک فەخریزادە بەم نزیکانە مەحاڵە، ئەمەش بەو مانایە دێت کە مانەوەی بەرنامەی ئەتۆمییەکەی ئێران تا ساڵی یەکەمی سەرۆکایەتی بایدن وەک خۆیەتی.\nلایەنە نەرێنییەکانی ئۆپراسیۆنەکانی مۆساد بۆ سەر ئێران\nئۆپراسیۆنەکانی مۆساد بۆسەر بەرنامە ئەتۆمییەکەی دژی ئێران وایکرد ئەم وڵاتە دوو هەنگاو بگرێتە بەر.\nهەنگاوی یەکەم، لە مانگی ئایاری 2019 تاوەکو کانوونی دووەم 2020، ئێران بەردەوام بوو لەسەر پێشێلکردنی رێککەوتنە ئەتۆمیەکەی. لە هەمووی گرنگتر، ئەم وڵاتە دەستی کرد بە هەڵگرتنی یۆرانیۆمی پیتێنراوی خۆی، بەشێوەیەک کە لە حاڵەتی پیتاندن تا ئاستی باڵا و چەک دروستکردن، دەتوانێت چەندین چەکی ئەتۆمی پێ دروست بکات.\nهەنگاوی دووەمی ئێران دوای وێرانکردنی دامەزراوی ئەتۆمی نەتەنز و کوشتنی فەخریزادە دەستی پێکرد.\nلە تشرینی دووەم 2020، ئێران دەستیکرد بە دروستکردنی شوێنی جێگرەوەی دامەزراوەی ئەتۆمی نەتەنز، بەڵام ئەمجارە لەژێر زەویدا، کە هێرشکردنە سەری دژوار دەبێت.\nلە کانوونی یەکەم 2020، خامنەی فرمانی پیتاندنی یۆرانیۆمی بە ڕێژەی 20٪ دەرکرد و بەرنامە ئەتۆمییەکەی وڵاتەی نزیکردەوە لەوەی بتوانێت دەستی بگات بە چەکی ئەتۆم.\nبایدن و بەرنامە ئەتۆمییەکەی ئێران\nدوای ئەم هەموو زانیاری شیکردنەوەیە، دەگەڕێینەوە سەر پرسیارێکی ملیۆن دۆلاری و کلیلی گرنگ ئایا بایدن:\n1-جارێکی دیکە دەگەرێتەوە سەر ڕێککەوتنە ئەتۆمییەکەی بەبێ پرکردنەوەی ئەو کەلێنانەی کە ئیسرائیل بە کەلێنی مەترسیدار ناویان دەبات؟\n2-پرکردنەوەی هەندێک لە کەلێنەکان روودەدات، بەڵام هەمووی نا؟\n3-گەشتن بە ڕێککەوتننامەیەکی نوێ کە هەموو کەلێنەکان پربکاتەوە؟\nئۆرشەلیم پۆست ئاماژە بەوەدەکات، هەواڵگری ئیسرائیل و دامەزراوە بەرگرییەکانی ئەم وڵاتە نیگەرانی ئەوەن کە بایدن هەندێک ڕێگری نوێ بۆ بەرنامە موشەکییەکەی ئەم وڵاتە دابنێت و کەلێنەکانی دیکەی بەرنامە ئەتۆمییە فەرامۆش بکات.\nمۆساد نایەوێت ئێران بابەتی بەرنامە موشەکیەکەی بکاتە بەهانەیەک بۆ پەرەپێدانی بەرنامە ئەتۆمیەکەی و هەنگاونان بۆ هەژمونی زیاتر لە رۆژهەڵاتی ناوەراستدا.\nبەم پێیە، هێشتا بابەتێکی فراوانتر لە ئارادایە بوەی کە زۆرێک لە بەرپرسە عەرەبییەکان بە هەڵە لەوباوەرەدان، کە ئێران یاری دەکات بە بەرنامە ئەتۆمیەکەی خۆی، بەڵام دەتوانێت بە ئارامی لەو بیرۆکەیە دوربخرێتەوە.\nشێوازەکانی ڕێگریکردن لە بەرنامە ئەتۆمییەکەی ئێران\nسەرچاوە بەرگرییەکانی ئیسرائیل ئاماژە بوە دەکەن، ئەو هەوڵە سەربازیی و خەرجییە بێشومارانەی ئێران لەم بەرنامەدا بەکاریدەهێنێت ئەوە نیشاندەدات، ئەم وڵاتە بە ئامانجی بابەتی ئایدۆلۆژی و پاوانخوازی دەسەڵات بەدوای دەستگەشتنە بە چەکی ئەتۆمی.\nلەم روەوە، سەرچاوە بەرگرییەکانی ئیسرائیل ئاماژە بەوە دەکەن تەنها دوو ڕیگە لەبەردەم وەستاندنی ئێراندا هەیە.\nیەکێک لە ڕیگەکان ئەوەیە، تەواوی جیهان بەبێ جیاوازی یەکبگرن و فشاری دیبلۆماتیکی و ئابوری بخەنە سەر تاران، تاوەکو ناچاری بکەن واز لە بەرنامە ئەتۆمیەکەی بهێنێت.\nرێگەی دووەمیش، هێرشە بۆ سەر کێڵگە و توانا ئەتۆمییەکانی ئێران.\nئەم دوو رێگایە، شێوازێک بوون وایکرد ئێران و لیبیا واز لە هەرەشە ئەتۆمییەکانیان بهێنن.\nبە رەچاوکردنی پێشینەی ئێران، هەر لەفراونکردنی بەرنامەی موشەکی و پیتاندنی یۆرانیۆم و یارمەتیدانی هێزە چەکدارەکانی سەر بەم وڵاتە لە ڕۆژهەڵاتی ناوەڕاستدا، نەتەنیاهۆ و کۆهین لەوباوەرەدان تەنها هێرشکردنە سەر تاران دەتوانێت بەرنامە ئەتۆمیەکەی بوەستێنێت.


ئایا خامنەیی 'جامی ژەهر' بۆ ڕزگاركردنی تاران دەنۆشێت؟\nئاسایشی ڕاپەڕین: کەسێکی مەترسیدارمان دەستگیرکرد\nئایا خامنەیی ‘جامی ژەهر’ بۆ ڕزگاركردنی تاران دەنۆشێت؟\nعەلی خامنەیی بڕیاری ڕابەری پێشووی وڵاتەكەی بە نۆشتنی “جامێك ژەهر” وەك ئاماژەیەك بۆ بڕیاری ڕاوەستاندنی جەنگی ئێران-عێراق بەرزهەڵسەنگاند لەوتەیەكدا بەبۆنەی یادی شەڕی هەردوو وڵات، لەكاتێكدا ڕۆژنامەیەكی ئەمریكی دەڵێت وتەكەی خامنەیی ئامادەیی تارانە بۆ خۆڕادەستكردن لە بەرامبەر سزاكانی ئەمریكا.\nشەڕی ئێران-عێراق لەلایەن دەسەڵاتدارێتی تارانەوە بە “بەرگری پیرۆز” ناودەبرا، ئایەتوڵا خومەینی، یەكەم ڕابەری ئێران هەمیشە جەختی لەسەر دروشمی “جەنگ، جەنگ، هەتا سەركەوتن” دەكردەوە، بەڵام هەر خۆی بە ئاماژەی خواردنەوەی “جامێك ژەهر” كۆتایی پێهێنا كە داننان بوو بە شەڕێكی بێ ئەنجامی وڵاتەكە پاش مردنی سەدان هەزار كەس، لە شەڕێكدا نە سەركەوتووی دیاربوو نە دۆڕاو.\nلێدوانەكانی ئەمدواییەی خامنەیی-یش ڕەنگە ئاماژەبێت بۆ ئامادەیی جارێكی تر خواردنەوەی جامێك لە ژەهر لەپێناو ڕزگاركردنی ڕژێم لە هەرەسهێنان لەگەڵ نزیكبوونەوەی ئابورییەكەی لە داڕمان، وەك ئەوەی ڕۆژنامەی (واشنتن ئیگزامینەر) ئاماژەی پێداوە.\nبەڵام ئەمجارە ژەهرەكە هەڵوەشاندنەوەی بەرنامەی ئەتۆمی وڵات و سازشی ترە لەپێناو دانانی سنوورێك بۆ سزاكان.\nفشارە بەردەوامەكانی ئیدارەی دۆناڵد ترەمپ، سەرۆكی ئەمریكا زیانی گەورەی بە ئابوریی ئێران و داهاتی ئەو وڵاتە گەیاندووە، جگە لەوەی كاریگەرییەكانی بڵاوبوونەوەی پەتای كۆرۆنا وڵاتەكەی لە زۆر ڕووەوە شەكەت كردووە.\nئەمساڵ بۆ سێیەم ساڵی لەسەر یەكە ئابوری ئەو وڵاتە ڕوو لە داڕمانە، لەگەڵ داكشانەوە بەڕێژەی 3.3% لە چارەیەكی یەكەمدا، ڕێژەی هەڵاوسانی ساڵانەش گەیشتووەتە 34.4%.\nپاشەكشەی بەهای دراو\nلەو نێوەندەدا بەهای ڕیاڵی ئێرانی لە داكشانی بەردەوامدایە و ئەمڕۆ گەیشتە نزمترین ئاستی كاتێك بەهای 100 دۆلاری ئەمریكی گەیشتە سێ ملیۆن ڕیاڵ بەپێی سایتی دراوی بیانی (Bonbast.com) كە چاودێریی بازاڕە ناڕەسمییەكان دەكات.\nبەپێی میدیاكان دراوە ئێرانییەكە زیاتر لە 70%ی بەهاكەی لەدەستداوە لە پاش كشانەوەی ویلایەتە یەكگرتووەكان لە ڕێككەوتنی ئەتۆمیی ئێران لە ئایاری 2018دا.\nبە تەنها لەمساڵیشدا دراوەكە نزیكەی نیوەی بەهاكەی لەدەستداوە، لەگەڵ ئەوەشدا دەسەڵاتی ئێران خاوەن یەدەگی دراوی قورسە كە دەتوانێت بۆ پێداویستییەكانی بەكاریبهێنێت.\nلەكاتێكیشدا پێشتر دەسەڵاتدارێتیی تاران پشتی بە داهاتی نەوت دەبەست كە دەگەیشتە دەیان ملیار دۆلاری داهاتی ساڵانە، بەڵام سزاكان ئەوەشیان بۆ كەمترین بڕ دابەزاندووە.\nبەجۆرێك بەپێی ڕاپۆرتەكان لە چارەكی یەكەمی ئەمساڵی ئێراندا، تەنها 6%ی داهاتی چاوەڕوانكراوی نەوت بەدەستهاتوون.\nلەهەمان كاتدا داهاتە نانەوتییەكان بەشێوەیەكی بەرچاو دابەزیوون، كە هۆكارە بۆ پچڕانی سەرچاوەیەكی سەرەكی دراوی قورس.\nزیادبوونی نیگەرانییە جەماوەرییەكان\nلەماوەی سێ ساڵی ڕابردوودا ڕابەری باڵا لە دوو شەپۆلی بەهێزی خۆپیشاندانەكان دەربازی بوو، ئەویش لەڕێی بەكارهێنانی هێز و كوشتنی ژمارەیەكی بەرچاوی خۆپیشاندەران لەلایەن هێزە ئەمنییەكانەوە، وەك ئەوەی ڕۆژنامەكە ئاماژەی پێداوە.\nدەشڵێت، گەلی ئێران بێزاربووە لە پێشێلكارییە بەردەوامەكان و گەندەڵی و سروتە ئاینییە ناچارانەكان، حكومەتێكی زیاتر دیموكراسی و لێبوردە و دۆستی ویلایەتە یەكگرتووەكانیان دەوێت.\nئەمەش لەكاتێكدایە هاوپەیمانەكانی ئێران لە لوبنان و عێراق لە دۆخی بەرگریدا ماونەتەوە بەهۆی دۆستایەتی و ڕاگەیاندنی ئاشتیی ئیسرائیل و وڵاتانی عەرەبی سونی لە كەنداوی عەرەب و دژایەتییان بۆ تاران.\nڕاپۆرتی ڕۆژنامەكە ئاماژەدەدات، پاش كەمتر لە دوو ساڵ بەسەر گەڕاندنەوەی سزاكانی ئەمریكا، ڕژێمی ئێران لەبەردەم ڕێگایەكی داخراودایە و دەشڵێت، “چوار ساڵی تر لە فشاری قورس ڕەنگە ببێتە هۆی كۆتاییهێنان بە ڕژێمی ئێران”.\nیەکێک لەو چەکدارە سورییانەی بۆشەڕ براوەتە ئازەربایجان چیرۆکی خۆی دەگێڕێتەوە\nئاسایشی ڕاپەڕین: کەسێکی مەترسیدارمان دەستگیرکرد 29/06/2022\nهاوپەیمانیی فەتح بە سەرۆكایەتیی هادی عامری دەڵێت، “كازمی بەر لە تەقینەوەكانی بەغداد پلانی دانابوو بۆ گۆڕینی بەرپرسان و…\nبۆریس جۆنسن: پێویستە پشتبەستن بە گازی ڕوسیا هەرئێستا كۆتایی بێت\nبۆریس جۆنسن سەرۆک وەزیرانی بەریتانیا دەڵێت، لەگەڵ ئەوەی دەستبەرداربوون لە نەوت و گازی ڕوسیا کارێکی گران دەبێت بۆ…\nهەڕەشەکانی ئەمریکا چین بۆ گەڕاندنەوەی سزای نەتەوە یەکگرتووەکان بۆ سەر ئێران؟\nئەمریکا لە کۆبوونەوەی ئەم جارەی ئەنجومەنی ئاسایشی نێودەوڵەتی شكستیهێنا لە درێژکردنەوەی گەمارۆی چەک لەسەر ئێران، بەڵام واشنتن هەڕەشەی…\nلە دە ساڵی ڕابردوودا 1000 ڕۆژنامەنوس كوژراون\nڕێكخراوی پەیامنێرانی بێسنوور ڕایدەگەیەنێت، لەسەرەتای ئەمساڵەوە 32 ڕۆژنامەنوس و هاوكاریان كوژراون و بەمەش ژمارەی كوژراوان لە دە ساڵی…


تەڤگەری ئازادیی و گۆڕان بەرەیەکی یەکگرتووی مەدەنیی بەگرنگ دەزانن – کوردی – RojNews.News\nتەڤگەری ئازادیی و گۆڕان بەرەیەکی یەکگرتووی مەدەنیی بەگرنگ دەزانن\n29/02/2020 - 10:02:22 am\nدووشەممە, 2 يول 2018 – 12:51 ڕۆژنیوز – كەركوک\nپێشنیوەڕۆی ئەمڕۆ، شاندێکی ئەنجومەنی هەرێمی کەرکوکی تەڤگەری ئازادیی کۆمەڵگەی کوردستان، کە لە هاوسەرۆکان و ژمارەیەک لە ئەندامانی ئەنجومەنی هەرێمی کەرکوکی تەڤگەری ئازادیی پێکهاتبوون، سەردانی مەكۆی بزووتنەوەی گۆڕانیان کرد و لەگەڵ شاندێکی گۆڕان کۆبوونەوە.\nلە كۆبوونەوەكەدا، تیشكخرایە سەر پێكهێنانی بەرەیەكی یەكگرتووی مەدەنیی، كە پشتگیریی خواستەكانی گەل بكات لە شارەكە و بیسەلمێنن، كە تەنها چەند لایەنێك نین لە كەركوكدا نوێنەرایەتی كورد دەكەن، بەڵكو هەمووان بە یەكگرتوویی هەوڵی باشتر بۆ پرسە نەتەوەییەكان بدەن.\nهەردوولا باسیان لەوەشكرد، کە هەوڵبدرێت وەك بەرەی گەل و لایەنی كوردیی شارەكە، مانگرتن دەستپێبكرێت لەسەر خراپیی دۆخی شارەكە و بەتایبەت بە ئامانجگرتنی كوردان، ئەگەریش چارەسەرنەبوو ئەوا خۆپیشاندان دەستپێبكرێت و هەوڵبدرێت بە شێوەی مەدەنیی چارەسەربكرێت.\nلەسەر پرسی گەڕانەوەی هێزە كوردییەكانیش بۆ کەرکوک، هەردوولا كۆكبوون لەسەر بوونی هێزی كوردیی، بەڵام هێزێكی نیشتیمانیی و ڕێكخراوبێت لەچوارچێوەی یاسا و وەزارەتدا و پرسی نیشتمانیی لەبەرچاوبگرێت، نەک چەكداریی بۆ حزب بكەن.\nبڕیارە كۆبوونەوە و سەردانەكان تەڤگەری ئازادیی بۆ لای حزب و لایەنە کوردستانییەکانی دیکەی کەرکوک بەردەوامی پێبدریت و ئامانجیش لەو دەستپێشخەریەیی تەڤگەری ئازادیی، یەكخستنەوەی نێو ماڵی كوردە لە کەرکوک.\nبڕیارە لە ئەنجامی ئەو کۆبوونەوانەدا، پرۆژەیەک لەسەر هەڵوێستی کورد بۆ پرسەکانی کەرکوک، لەگەڵ حزب و لایەنە کوردستانییەکانی دیکە ئامادەبکرێت و ڕادەستی حزبە کوردستانییە باڵادەستەکانی کەرکوک بکرێت.\nپەرلەمانتارێكی پارتی: حكومەتی عێراق بەرامبەر داگیركارییەكانی توركیا ڕۆڵی خۆی ناگێڕێت\nڤیدیۆی ئەو چالاکییەی گەریلا بڵاوکرایەوە کە ٨ سەربازی تێدا کوژرا


گرووپی هەواڵ کرماشان\nدرێژەی هەواڵ کرماشان\nکوردێکی ئێرانی خەڵاتی جیهانیی "ڕۆزێنبلێس" لە بواری تەندروستیی گشتی مسۆگەر دەکات\nبەشی فەرهەنگ- په‌یمانگای Health Effectsی بەریتانی(EHI) ، خەڵاتی "رۆزنبلێس"ی به‌خشییه هێرش ئه‌مینی، پرۆفیسۆری یارده‌ده‌ر له به‌شی ته‌ندروستی گشتی له زانكۆی "كۆپنهاگن"، کە خەڵاتەکش بریتییە لە  بڕی ٥٠٠ هه‌زار دۆلار بۆ ئەوەی پەرە بەتوێژینەوەکان بدەن.\nسەرۆکی دەزگای دادی ئێران: کرماشان لە تاقی‌کردنەوە نیشتمانییەکاندا بە دەرەجەی باش دەرچووە\nبەشی کرماشان- سەرۆکی دەزگای دادی ئێران پاش گەیشتنی بۆ پارێزگای کرماشان لە لێدوانێکی کورتدا ئاماژەی بە پێگەی کرماشان لە مێژووی شۆڕشی ئێران و شەڕی دژبە بەعس کرد و ڕایگەیاند کرماشان لە تاقی‌کردنەوە نیشتمانییەکاندا بە دەرەجەی باش دەرچووە.\nجەژنی هەنار لە چوارچێوەی دۆسیەی تۆماری جیهانی نێردراوە بۆ یۆنسکۆ\nبەشی فەرهەنگ و هونەر- بەڕێوەبەری میراتی فەرهەنگی و گەشتیاریی کرماشان ڕایگەیاند تیمێکی پسپۆڕی داتا و فایلی تایبەت بە جەژنی شوکرانەبژێریی هەناریان کۆ کردۆتەوە و لە چوارچێوەی دۆسیەی تۆماری جیهانیدا ڕەوانەی یۆنسکۆیان کردووە.\nشارەوانەکانی دوو شاری ئەزگلە و بانەورە دەستنیشان کران\nبەشی کرماشان- پارێزگاری کرماشان لە دوو حوکمی جیادا هەردوو شارەوانی ئەزگلە و بانەوەری دەستنیشان کرد.\nبەشی راگەیاندن و پەیوەندییەکانی دەروازەی سنووریی حاجی ئۆمەران:\nهاتووچۆی گەشتیاران لەنێوان هەرێمی کوردستان و ئێران ئاسایی کرایەوە\nبەشی عێراق و هەرێمی کوردستان- بە مەرجی پشکنین بۆ کۆرۆنا هاتووچۆی گەشتیاران لەنێوان هەرێمی کوردستان و ئێران ئاسایی کرایەوە.


نه‌خۆشيا ئيبۆلايێ مه‌ترسى يا ل سه‌ر هه‌رێمێ ژى هه‌يى | Evro News\nسه‌ره‌كى Facebook نه‌خۆشيا ئيبۆلايێ مه‌ترسى يا ل سه‌ر هه‌رێمێ ژى هه‌يى\nنه‌خۆشيا ئيبۆلايێ مه‌ترسى يا ل سه‌ر هه‌رێمێ ژى هه‌يى\nدەزگەھێن ساخلەمیێ ل ھەرێما کوردستانێ ل دۆر بەلاڤبوونا نەخۆشیا ئیبۆلا ھوشداریێ ددەنە وەلاتیان و ئیماژە ب ڤێ چەندێ دکەن، کو نەخۆشیا ئیبۆلا مەترسی بۆ سەر ساخلەمیا وەلاتیان ھەیە، د ڤی واری دا بەرپرسەکێ وەزارەتا ساخلەمیێ دبێژیت “ب رێیا وەلاتێن ھەڤسنور ڤایرۆسا ئیبۆلا دێ ھێتە ڤەگوھاستن بۆ ھەرێما کوردستانێ”.\nدکتۆر سامان بەرزنجی رێڤەبەرێ گشتیێ ساخلەمیا پارێزگەھا ھەولێرێ بۆ رۆژناما ئەڤرۆ دیار کر، نەخۆشیا ئیبۆلا نەخۆشیەکا مەترسیدارە و گۆت “پێدڤیە ل ھەرێما کوردستانێ گرنگی ب ڤێ نەخۆشیێ بھێتەدان و خوە بپارێزێن و دڤێت رێنمایێن خۆپاراستنێ بھێنە بەلاڤکرن و مە چەند لیژنەیەک بۆ ڤێ مەرەمێ پێک ئیناینە، چونکە ئەم ھەڤسنورین دگەل چەندین ولاتان کو ئەڤ نەخۆشیە تێدا یا بەلاڤە و یا فەرە بەڕەڤانیێ ژ خوە بکەین”.\nدکتۆر سەیفەدین محیەدین، شەھرەزایێ نەخۆشیێن ڤەگوھاستی گۆت “نەخۆشیا ئیبۆلا زۆرا مەترسیدارە و ھەتا نوکە ل چەندین وەلاتێن ئەفریقا ناڤین و ئەفریقا باشوور بەلاڤ بوویە و نێزیکی پازدە ھزار کەس تووشی ڤایرۆسا ئیبۆلا بووینە و پێنج ھزار کەسێن دی ژی ب ڤێ نەخۆشیێ گیانێ خوە ژ دەست داینە، لەوڕا پێدڤیە حوکمەتا ھەرێمێ و لایەنێن پەیوەندیدار پتر گرنگیێ بڤێ نەخۆشیێ بدەن و وەلاتی بھێنە ھشیارکرن و دەرمان و پێدڤیێن نۆشداری بھێنە بەرھەڤکرن بۆ ھەر حالەتەکێ نەچاڤەڕێکری”.\n85 queries in 1.520 seconds.


نێچیرڤان بارزانی پەیامێك بۆ كۆبانێ دەنێرێت - تۆڕی میدیایی خەڵک\nسەرۆكی هەرێمی كوردستان بەبۆنەی ساڵیادی ڕزگاركردنی كۆبانێ لەدەست چەكدارانی داعش پەیامێك بڵاودەكاتەوە و ڕایدەگەیەنێت، لەم یادەدا سەرمان لەبەردەم گیانی پاكی شەهیدان دادەنوێنین.\nنێچیرڤان بارزانی، سەرۆكی هەرێمی كوردستان لە پەیامەكەیدا ئاماژەی بەوەكردووە، یادی داستانی ئازادكردنی كۆبانێ لە تەواوی گەلی كوردستان و هەموو ئازادیخوازانی جیهان پیرۆز دەكەم.\nئەمڕۆ 6 ساڵ تێدەپەڕێت بەسەر 26-1-2015، كە تێیدا كۆبانێ لە ڕۆژئاوای كوردستان دوای بەرخودانێكی چەند مانگی و بە پاڵپشتی هێزی پێشمەرگەی كوردستان و هێزی هاوپەیمانان لەدەست چەكدارانی ڕێكخراوی تیرۆرستی داعش ڕزگار كرا.


ئایا میسی پەشیمان دەبێتەوە لە بڕیاری وازهێنانەکەی؟!\nگرامافۆنەکەی ئەرجەنتین لە کار کەوت ...\nخۆری میسی لەگەڵ تانگۆ کوژایەوە ..\nمیسی نەیتوانی کۆدی ( 23 ) ساڵی هەڵبژاردەکەی بشکێنێت !!\nئایا میسی بڕیارێکی هەڵەی مێژووی دا ؟\nشکستی ئەرجەنتین و میسی دوو ڕووی یەک دراون ..\nپاش ئەوەی ئەستێرەی یەکەمی هەڵبژاردەی تانگۆی ئەرجەنتین " لیونیل میسی " لە سێ یاری کۆتای جامەکانی "جیهانی و کوپا ئەمریکا "دا واتا لە ماوەی نێوان ساڵانی " 2014 " تا " 2106 " کە سێ جار چۆتە یاری کۆتایەوە نەیتوانیوە سەرکەوتن تۆمار بکات، بەمەش کاردانەوە و ناڕەزایی زۆر خراپی بە دوای خۆی و هەڵبژاردەکەی و هاندەرانیدا هێنا، هەروەها ڕووبەڕووی ڕەخنەیەکی توندی ڕۆژنامە جیهانیەکان بووەوە.\nبێ گومان بڕیاری واز هێنانی میسی لە یارییە نێو دەوڵەتیەکان لەم کاتەدا بە هەڵە دادەنرێت، چونکە جگە لەوەی بڕیاری وازهێنانەکەی کتوپڕ و چاوەڕوان نەکراو بوو بۆ هەواداران و لایەنگرانی ئەم هێرشبەرە مەزنە، بەڵام وا دەردەکەوێت کە پێشتر میسی بڕیاری لەو جۆرەی دابێت. واتا بیری لەوە کردبێتەوە ئەگەر هاتوو سەر لە نوێ دوچاری شکست هاتن لە کوپا ئەمریکای 2016 ئەوا ئەو بڕیارە بدات، وە بە هۆکاری ئەوەی پێشتریش ڕەخنەی ئەوەی لە سەر بووە کە هەمیشە نەیتوانیوە لەگەڵ هەڵبژاردەکەی سەرکەوتوو بێت، لە کاتێکدا لەگەڵ یانەی بەرشەلۆنە تەواو پێچەوانە بووە، جگە لەوەی ئاستێکی جێگر و باشی پێشکەشکردووە، هەمیشە ژمارە یەکی یانەکە بووە و توانیویەتی " 5 " جار ببێتە باشترین یاریزانی جیهان، ئەمانە هەمووی بەردەوام کاریگەری سلبی و خراپی لە سەر میسی هەبووە، بە جۆرێک پاڵنەرێکی دەروونی لە سەر ئەم ئەستێرە جادووگەرە بووە کە نەیتوانیوە سەرکەوتن بۆ هەڵبژاردەی تانگۆ تۆمار بکات.\nلە ماوەی ڕابردوودا چەندین جار لە لایەن " مارادۆنا" ی ئەفسانەی پێشووی هەڵبژاردەی تانگۆوە هێرشی توند و ڕەخنەی توند کراوەتە سەر میسی بەوەی نەیتوانیوە ڕۆڵی "سەرکردە " بگێرێت لە نێو یاریزانەکان و لە نێو یاریگدا، واتا مارادۆنا ئەوەی وەک خاڵێکی لاوازی ئەو نیشانداوە، ئەگەر چی مارادۆناش نەیتوانیوە نازناوی کوپا ئەمریکا بباتەوە، بەڵام توانیویەتی لە مۆندیالی 1986 سەرکردیەتی ئەرجەنتین بکات و بردنەوە بۆ تانگۆ دەستەبەر بکات و وە بە جۆرێک مۆندیالی 1986 بە مۆندیالی " دیگۆ ئارماندۆ مارادۆنا " ناسراوە.\nلە لایەکی ڕای جیاوازی هەیە بەوەی لە بەرشەلۆنە بە هۆکاری بوونی یاریزانی باش لەگەڵ میسی ئاستی ئەو بەرز و جێگیر ماوەتەوە، بۆ نمونە لە ماوەی ڕابردوودا " خافی و ئینێستا " لە هێڵی ناوەند زۆر هاوکاری بوون ، هەروەها لەم دوو و سێ ساڵەشدا " نایمار و سوارێز و ئەلفێس " زۆر یارمەتی دەری بوون لە مانەوەی ئاست بەرزی میسی، ئەگەر چی خۆی زۆر جار لە هەموویان کاریگەر تر بووە و هاوکاری ئەوان بووە.\nئەگەر وردتر تەماشای تۆپی پێ و چانسی یاریزانان بکەین ئەوا زیاتر ئەوەمان بۆ ڕوون دەبێتەوە، هەموو یاریزانێک گرێی دەروونی تۆپی پێی هەیە، واتا بەردەوام مەرج نەبووە هەموو نازناوێک بباتەوە، بۆ نمونە ڕۆناڵدۆی بەڕازیل کە بە"دیاردە " ناسراوە ئەو نەیتوانیوە تەنانەت یەک نازناوی خولی یانە پاڵەوانەکان بباتەوە، "پیللی و مارادۆنا" یەک نازناوی کوپا ئەمریکایان نەبردۆتەوە، زیکۆی بەڕازیل کە بە مارادۆنای بەڕازیل ناسراو بوو نەیتوانیوە مۆندیال لەگەڵ سامبا بباتەوە، ڕۆماریۆی هێرشبەری بەڕازیل بە هیچ شێوەیک نازناوی خولی یانە پاڵەوانەکانی نەبردۆتەوە. زۆرن ئەو یاریزانانەی کە هەمیشە بۆشاییەکی نازناو هەبووە لە ژیانیاندا.\nلیونێل میسی جگە لە گرێی دەروونی مۆندیال، کوپا ئەمریکاشی هاتە سەر، واتا میسی لەگەڵ هەڵبژاردەی یەکەمی وڵاتەکەی بە هیچ شێویەک سەرکەوتوو نەبووە، تاکە شت کردی توانی ببێتە گۆڵکاری مێژووی هەڵبژاردەکەی.\nئەوەمان بیر نەچێت تۆپی پێی ئەرجەنتین مەزنە، خاوەنی مێژوویەکی مەزنن، دوو نازناوی مۆندیال و چواردە پاڵەوانێتی کوپا ئەمریکا و شەش نازناوی مۆندیالی لاوان و سێ نازناوی ئۆڵمپی بۆ تۆپی پێ خوار تەمەن بیست ساڵ.\nئەوەی جێی سەرسوڕمانە سەرەڕای بەهێزی بەردەوامی ئەم هەڵبژاردەیە، بەڵام لە ساڵی 1993 ەوە هیچ نازناوێکی لە سەر ئاستی هەڵبژاردەی یەکەم نەبرۆدتەوە، وە لە ماوەی ڕابردووشدا خاوەنی چەندین ئەستێرەی جیهانی وەک " باتستیۆتا و ئۆرتێگا و ڕیکێلمی و ڤیرۆن و ڕیدۆندۆ و ئایالا و لۆپێز و ماسکیرانۆ " جگە لە چەندین ئەستێرەی تر کە هەمیشە ڕووی بەهێزی تانگۆ بوون.\nکەواتە ماوەتەوە بڵێین ئایا هەڵبژاردەی تانگۆ شومە یاخود بێ چانسن؟ ئایا میسی شوم یاخود بێ چانسە لەگەڵ تانگۆ؟ ئایا دواجار میسی بڕیاری هەڵەی دا بەوەی وازهێنانی خۆی ئاشکرا کرد بۆ ڕاگەیاندنەکان ؟\nوازهێنانی بە پەلەی میسی خۆی لە خۆیدا خۆ دزینەوە بوو لە شکستی ئەرجەنتین و کار و کاردانەوەی هاندەران و ڕەخنەی بەردەوامی مارادۆنا و یەکێتی تۆپی پێی ئەو وڵاتە، هەر بۆیە بۆ مێژوو ئەم قسەیە ئەکەم میسی لە ئێستادا ڕاگەیاندن و هەوادارانی لە بری بە شکستەوە سەرقاڵ بکات، بە وازهێنانەوە سەرقاڵی کردن و ڕام وایە " سەر لە نوێ دەگەڕێتەوە ڕیزی هەڵبژاردەی تانگۆ " بۆ هاوکاریکردنی هەڵبژاردەکەی بۆ ئەوەی لە پاڵاوتنی هەڵبژاردەکانی لاتین سەریان بخات بۆ مۆندیالی " 2018 " ی ڕووسیا چونکە ئەرجەنتین لە پاڵاوتنەکانی مۆندیالدا لە ترسێگی گەورەدایە بۆ سەرنەکەوتن، بۆیە میسی لە پێناو هەڵبژاردەکەی دەگەڕێتەوە بۆ ئەوەی ئەرجەنتینیەکان وەک " مێژوویەکی ڕەش " تەماشای نەکەن..


یه‌كێتی چی زه‌ره‌ر ده‌كات؟\nئه‌مجاره پارتی دیموكراتی كوردوستان گیری خواردووه به ده‌ست یه‌كێتی نیشتیمانی كوردوستانه‌وه , ساڵانێكی زۆره ته‌ختی شانۆكه به‌مجۆره جڵه‌و ناكات , هه‌میشه وویستی پارتی سه‌ركه‌وتوو بووه له دانوستانه‌كان به‌ڵام ئه‌مجاره پێناچێت یه‌كێتی پچێته ژێر هه‌یمه‌نه‌ی بریاره‌كانی پارتی یه‌وه , گۆرانی هاوكێشه‌كانی ناوچه‌كه‌و گۆرانی دۆخی سیاسی و ناوچه‌ی هه‌رێمی كوردوستان شكستی ریفراندۆم كۆمه‌ڵێك ره‌هه‌ندی تازه‌ی هێناوه‌ته ئاراوه .\nدۆخی ئاڵۆزی ناو پارتی دیموكراتی كوردوستان له گه‌رم بوونی پێشبركێ ی باڵی كۆتر و باڵی هه‌ڵو ده‌ستپێشخه‌ری پارتی بۆ پێكهێنانی حكومه‌ت لاواز كرد , پارتی دیموكراتی كوردوستان ئه‌مجاره ده‌یه‌وێـت هه‌رسێ جومگه‌ی سه‌رۆكایه‌تی بگرێته ده‌ست له هه‌رێمدا دانانی دووجێگری پارتی له په‌رله‌مان پارتی به دوور ئه‌كات له كێشه ته‌شریعی و ده‌نگه نارازی یه‌كانی په‌رله‌مان, به واتایه‌كی تر په‌رله‌مانێكی بریار داخراو به‌س به ده‌رگا كراوه‌یی بۆ پارتی باشتره , زیندوكردنه‌وه‌ی پۆستی سه‌رۆكی هه‌رێم بۆ بالانس كردنی هه‌ژموونی سیاسی بالی كۆتر و باڵی هه‌ڵوكان بۆ ئاسان گۆرینی سه‌رۆكایه‌تی حكومه‌ت ئه‌مه‌ش ویستی هه‌نووكه‌ی پارتی یه له گفتو گۆكاندا , هه‌روه‌ها پارتی به ده‌سته‌وه گرتنی پۆستی سه‌رۆكی حكومه‌تی لا گرنگه بۆ كونتروڵ كردنی سه‌رجه‌م دام و ده‌زگاكانی حكومه‌ت له رووی دارایی و نه‌وت و په‌یوه‌ندی یه‌كان , هه‌روه‌ها پۆستی سه‌رۆكی هه‌رێمیشی ده‌وێت بۆ رێك كردنه‌وه‌ی دۆخی نا جێگیری دوای گۆرینی سه‌رۆكی حكومه‌ت له ناوخۆی پارتی , پارتی دیموكراتی كوردوستان ده‌یوست یه‌كێتی بهێنێته ژێر خواسته‌كانی خۆیه‌وه وه چۆن ویستی بێت وه‌ها پلانه‌كان به‌رێوه به‌رێت , كاتێك یه‌كێتی رازی نه‌بوو به‌مشێوه‌یه بچێته ده‌سه‌ڵاتێكه‌وه كه بوون و نه‌بوونی وه‌ك یه‌ك وایه سه‌ره‌نجام پارتی هانای بۆ بزوتنه‌وه‌ی گۆران برد , هه‌رچی بزوتنه‌وه‌ی گۆرانه له به‌ر بارودۆخی خراپی دارایی و له‌به‌ر زۆر بوونی باڵه دژ به یه‌كه‌كانی ناوبزوتنه‌وه‌كه و بچوك بوونه‌وه‌ی ده‌نگه‌كانی بزوتنه‌وه‌كه‌ی په‌نای برده به ر قاپی پارتی دیموركاتی كوردوستان , گۆران به‌م رێككه‌وتنه‌ی خزمه‌تی یه‌كێتـی و پارتی كرد له سه‌ر حسابی زه‌ره‌ری داهاتووی خۆی , پارتی رزگار كرد له دروستكردنی په‌رله‌مان و تۆڵه كردنه‌وه‌ی پارتی له پۆستی سه‌رۆكایه‌تی عێراق له یه‌كێتی نیشتیمانی كوردوستان , وه یه‌كێتیشی لای خه‌ڵك كرد به مه‌زلومه‌كه‌ی كوردوستان ئه‌وه‌ی كه غه‌دری لێكراوه , سۆزی خه‌لكی بۆ یه‌كیتی زیندوو كرده‌وه‌و وای كرد یه‌كیتی ببیته پیاو چاك و نه‌یاره‌كه‌ی پارتی و گۆرانیش ببێته پاشكۆی پارتی.\nیه‌كێتی له‌م نێوه‌نده‌دا چی زه‌ره‌ر ده‌كات ؟ یه‌كێـی بروای ته‌واوی به‌وه هێناوه كه تا دامه‌زراوه‌كانی حكومه‌تی هه‌رێم له هه‌وڵیر بن له ژێر هه‌یمه‌نه‌ی پارتیدابن دۆخه‌كه وه‌ك ئێستا ئه‌مێنێته‌وه , په‌رله‌مان چ سوودێكی هه‌یه پارتی هه‌ر كات ویستی ده‌رگاكه‌ی دابخات یان سیناریۆی جیاواز جیاواز دروست ببێت بۆ هه‌ڵكوتانی خه‌ڵك بۆ سه‌ر په‌رله‌مان , یه‌كێتی ته‌واو بروای به‌وه هێناوه ته‌نانه‌ت بریایه‌كانی په‌رله‌مان سوودیان نی یه كاتێك پارتی نه‌یه‌وێـت جێ به جێیان بكات وه‌ك یاسای نه‌وت و غاز , به‌م دۆخه‌ی ئێستاش كه پارتی دوو جێگری هه بێت ئه‌وا په‌رله‌مان بۆ یه‌كێتی هیچ سوود و پێگه‌یه‌كی نی یه .\nهه‌رچی سه‌رۆكایه‌تی حكومه‌ته ئه‌گه‌ر بدرێته ده‌ست گۆرانیش هیچ سوودێكی نی یه , چونكه یه‌كێتی و پارتی له ژێره‌وه هه‌موو جومگه كانی ده‌سه‌ڵاتیان كردووه به حیزبی وه‌ك بینیمان وه‌زاره‌تی پێشمه‌رگه لای گۆران بوو یه‌ك پێشمه‌رگه نه‌یتوانی گوێرایه‌ڵی فه‌رمانی وه‌زیره‌كه‌ی بێت به‌ده‌ر له فه‌رمانی حیزبه‌كه‌ی , وه‌زاره‌تی دارایی لای گۆران بوو پاره لای وه‌زارتی سامانه سروشتی یه‌كان بوو كه لای پارتی بوو , ته‌جروبه‌كانی رابردوو ئه‌وه‌یان سه‌لماندووه كه یه‌كێتی وپارتی پله‌و پۆست ئه‌ده‌ن به‌ڵام ده‌سه‌ڵات ناده‌ن.\nله‌رووی دارایی یه‌وه هه‌رێم پابه‌ند كراوه به راده‌ستكردنی 250 هه‌زار به‌رمیل نه‌وت بۆ ناردنی پشكی هه‌رێم له بوودجه‌ی عێراق له حاڵه‌تی ناردنی بوودجه‌كه ئه‌گه‌ر یه‌كێتی له ده‌سه‌لاتیشدا نه‌بێت پارتی ناچاره به‌شی زۆنی سه‌وز بنێرێت چونكه ئه‌و بودجه‌یه له‌سه‌ر پشكی پارێزگاكان دانراوه و ده‌بێـت هه‌ر پارێزگایه‌ی پشكی خۆی بدرێتێ ئه‌گه‌ر نه‌وته‌كه‌ش ته‌سلیم نه‌كرێت ئه‌وا به‌غداد ریگه له ناردنه ده‌ره‌وه‌ی نه‌وته‌كه ده‌گرێت به‌مه‌ش هه‌ر دووك پارتی و یه‌كێتی له‌ژێر كۆنترۆلی به‌غدادن و به بێ به‌غداد هیچیان پێناكرێت , ئه‌وه‌ی ده‌مێنێته‌وه ئه‌و بازرگانی یه گه‌ورانه‌یه كه له نێوان یه‌كێتی و پارتی هه‌یه ئه‌ویش به رێككه‌وتنی سیاسی یان رێك نه‌كه‌وتن هه‌ر به‌رده‌وام ده‌بێت و ئه‌و به‌رژه‌وه‌ندی یه بازرگانی یه دوو لایه‌نه‌یه و ناوه‌ستێت . .\nئێستا یه‌كێـتی ده‌یه‌وه‌ێت به شێوه‌یه‌كی شكلی بچێته حكومه‌ته‌وه چونكه ئه‌و له‌و بروایه‌دایه گه‌رانه‌وه بۆ به‌غداد و وازهێنان له هه‌ولێر وه پته‌و كردنی په‌یوه‌ندی یه‌كان له‌گه‌ڵ به‌غداد داهاتووی زیاتر پێ یه وه‌ك له ملكه‌چ بوون بۆ پارتی دوا جاریش ئه‌وه پارتی یه پێوه‌یستی به یه‌كێتی ده‌بێت هه‌م بۆ دانه‌وه‌ی قه‌رزی كۆمپانیاكان هه‌م بۆ به‌رده‌وام بوونی به‌رژه‌وه‌نی یه‌كانی نه‌وت و غاز هه‌م بۆ هێشتنه‌وه‌ی هه‌رێم كه پارتی سه‌رۆكی په‌رله‌مان و سه‌رۆكی حكومه‌ت و سه‌رۆكی هه‌رێمه‌كه‌ی ده‌بێت , بۆیه یه‌كێـتی پێویستی به كارت نی یه له‌م دۆخه‌دا ساتێك حكومه‌ت دروست ببێت به بێ یه‌كێتیش له زۆنی سه‌وزدا هه‌موو ده‌سه‌ڵاته‌كان له ژێر هه‌یمه‌نه‌ی یه‌كێتی دایه , یه‌كێتی زۆر باش ده‌زانی گۆران به‌م رێككه‌وتنه‌ی له‌گه‌ڵ پارتی پێگه‌ی له زۆنه‌كه‌ی ئه‌و لاواز ده‌بێت , ریككه‌وتنی گۆران له‌گه‌ڵ پارتی سوودی زیاتره بۆ یه‌كێـتی وه‌ك له زه‌ره‌ر چونكه گۆران ئه‌گه‌ر ئۆپۆزسێون بێت و دژی حكومه‌ت هه‌ڵوێستی هه‌بێـت ئه‌وا به ته‌نها له زۆنی سه‌وز ده‌یبێت وه سه‌ر ئێشه بۆ یه‌كێـتی دروست ده‌كات بۆیه رێككه‌وتنی گۆران له‌گه‌ڵ پارتی بێده‌نگ كردنی گۆرانه له زۆنی سه‌وز .\nیه‌كێتی تا ئێستا گه‌مه‌كه‌ی به به‌رژه‌وه‌ندی خۆی راگرتووه ,وه ئێستا تێگه‌یشتووه كه یاسا و په‌رله‌مان و كورسی و حكومه‌ت هیچ گرنگی یه‌كی نی یه گرنگ ئه‌وه‌یه كی له كوردوستان چه‌ك و پاره‌و و ده‌سه‌ڵاتی سیاسی لایه بۆیه له ئێستا به دوا سه‌رجه‌م هاوكێشه‌كانی هه‌رێم ده‌گۆرێن و دۆخی نوێ دێته ئاراوه كه هه‌ندێك حیزبی به‌ره‌و هه‌ڵكشان ده‌روات و هه‌ندیكی تریان روو له داكشان ده‌كه‌ن . .\n1 ئەمجارەش دەستێکی تەڕمان پێدا بێنن\n2 ئۆباڵی ئەم نەهامەتییە لە شانی خۆمانە\n3 راست پێوەرە یان باش..\n4 بوون لە خۆشەویستیدا....\n5 وڵات دۆشین\n6 ئەمە راستی نێوان ئێمەو دەسەڵاتە!\n7 بۆتۆکس و فیلەرو سلیکۆن\n9 ژیانی چەوت بەراستی ناژێندرێت\n10 بۆچی موەحیدین؟\n11 لە چ مەملەکەتێکدا دەژین\n12 بۆ ئێستا خیانەت ناکرێتە پێوەر بۆ سەرکرادیەتی\n13 گەنج بۆ کۆچ دەکان؟\n14 نرخی کاڵا بەرزدەبێتەوەو بەهای مرۆڤ دادەبەزێت لە کوردستان\n15 لەتۆرەکۆمەڵایەتییەکاندا هەموومان فریشتەین\n16 منداڵی جاران‌و منداڵی ئێستا\n17 بەرکەماڵ (کامل المواصفات)\n18 کوردو عەلەشیش\n19 دەزانن ئێمە نەخۆشکراوین\n20 نامەیەکی کراوە بۆ بەرێزان (ماهیر حەسەن‌و ئەحمەد جۆڵا)\n21 دەشنێ موراد راستیەکانی وت\n22 کە ئێوە ئەمەندە دەترسن لەتورکیا بینین پاپاتان بۆچی بوو؟\n23 بەرپرسەکان‌و خەڵکی ئاسایی...\n24 پارتی لەبەهارەوە بۆ پایز\n25 چیلکەی لێ مەدەن با بۆگەنی خۆشتان تێکەڵی نەبێت\n26 قوماری بێ بەغدا مەکەن\n27 پارتی ئیشی خۆی کرد\n28 ئەگەرەکانی بەردەم کورد\n29 ئەی لەئێستا بەدوا بەچی موچە ئەدەن؟\n30 کازمی شەیتانە یا فریشتەیە لای دەسەڵاتی کوردی\n31 تونی باباو یاسای میدیای ئەلکترۆنی\n33 دۆخی دارایی هەرێم کەی باش دەبێت؟\n34 یان لەکۆڵمان ببنەوە، یان لەکۆڵ خۆتانمانکەنەوە\n35 کۆرۆنا دەسەڵاتی نەخۆش دەکوژێت؟\n36 گەورەم خەڵک چی بکات؟\n37 بۆچی رق هەیە بۆ درامای (دوا شەو)؟\n38 له‌گه‌ڵ كازمی چیتر ماوه له‌ده‌ستی بده‌ین؟\n39 ئێمه بۆ له‌یه‌كتر تێناگه‌ین ..؟\n40 په‌یوه‌ندى كۆمه‌ڵایه‌تى و دارى زه‌یتون...\n41 متمانه، لێبورده‌یى، رێز ...\n42 شانۆ بۆ وا داماو بووه له‌كوردوستان ...؟\n43 دكتۆر فاوست له‌سه‌ده‌ی شازده‌وه بۆ سه‌ده‌ی بیست‌و یه‌ك له‌سلێمانی


◄ Результат: Found 165, page 1 of 17 Items per page: 🗐 1 🗐 5 🗐 10 🗐 25 🗐 50 🗐 100\n📊 120 بارهەڵگر قوڕ و لیتە لە سەرچاوەی ئاوی خواردنەوەی ڕانیە دەرهێنراوە Статистика и опросы\n📅 Добавлен Nov 10 2017 8:47AM\nدواڕۆژ، محەمەد مستەفا لە ماوەی سێ ڕۆژی کاری پاککر [ Больше... 👁] ✖ ✖ 0 0 ✔ 99% ✍ H.B. 10-11-2017 8:47:02\n👁 Этот пункт был просмотрен раз 12,750\n📊 ئاگرەکەی بازاڕی مۆبایلفرۆشانی رانیە یەک ملیۆن دۆلار زیانی هەبووە Статистика и опросы\n📅 Добавлен Jul 2 2017 6:10PM\n👁 Этот пункт был просмотрен раз 3,396\nگوتەبێژی بەڕێوەبەرایەتی بەرگریی شارستانی راپەڕین ل [ Больше... 👁] ✖ ✖ ✖ 0 1 ✔ 91% ✍ E.Î.F. 2-7-2017 18:10:35\n☂ ئۆرکێسترای سەمفۆنی رانیە Стороны и организации\n📅 Добавлен Feb 7 2011 12:38PM\n👁 Этот пункт был просмотрен раз 16,467\nلە(26-08-2010) دامەزراوە و دوای ئەوەی یەکەمین کۆنس [ Больше... 👁] ✖ ✖ 0 0 ✔ 96% ✍ H.B. 7-2-2011 12:38:01\n✌ ئیبراهیم جەمیل مستەفا ڕانیەیی мученики\n📅 Добавлен Jun 9 2015 8:33PM\n(سلێمانی)، لە ساڵی (1980)دا لە ئەمنی سلێمانی لەژێر [ Больше... 👁] ✖ ✖ ✖ 0 0 ✔ 66% ✍ M.B. 9-6-2015 20:33:11\n🔤 ئێرانیى؛ ئێرانییە Слова и фразы\n📅 Добавлен Jun 27 2019 12:07AM\nئێرانى. [ Больше... 👁] ✖ ✖ ✖ 0 1 ✔ 72% ✍ Z.S. 27-6-2019 0:07:44\n🔤 ئێرانییەکان Слова и фразы\n📅 Добавлен Jan 13 2019 10:43AM\nجوامێران، خۆشمێران، عەگیدان، مێر خاسان، ئێرانییەکا [ Больше... 👁] ✖ ✖ ✖ 0 1 ✔ 68% ✍ Z.S. 13-1-2019 10:43:17\n👁 Этот пункт был просмотрен раз 3,739\n📕 ئەرشیڤی گۆرانییەکانی ڕادیۆی ئێریڤان библиотека\n📅 Добавлен Aug 24 2020 1:10AM\n👁 Этот пункт был просмотрен раз 379\nئارشیڤی 65 ساڵەی ڕادیۆی ئێریڤان لەسەر بیری کورداند [ Больше... 👁] ✖ ✖ 1 2 ✔ 99% ✍ J.O.E. 24-8-2020 1:10:16\n| Время создания страницы: 6,786 секунд!


لە دوای ئەنجامدانی دەیان چالاکیی گرووپی (ھانا) بۆ کاری مرۆیی، کە لە ڕێگەی گرووپێکی خۆبەخشەوە ڕۆژانە ھاوکارییەکانیان دەگەیەننە دوورترین سنووری کوردستان و لە دەورووبەری ھەولێریش تا ئێستا زۆرترین خانەوادەی شەھید سوودمەندبوونە لە ھاوکارییەکانی ئەو گرووپە، بەرپرسی ئەو گرووپەش ڕایدەگەیەنێت، کە تەنیا ئامانجی ئێمە ئەوەیە، کە قەرزی ئەوانە بدەینەوە کە خوێنیان بەو نیشتمانە بەخشیووە، جگە لەوانەی کە ئێستا لە حاڵێکی خراپدا دەژین و بەدەم ھەژارییەوە دەناڵێنن.\n(ھەندرێن عەبدولقادر)، بەرپرسی گرووپی (ھانا) بۆ کارە مرۆییەکان، لە بارەی چۆنیەتی گەڵاڵەکردنی پڕۆژەکانیان و بەتایبەت پڕۆگرامی (سیمبولی شەھیدان) بۆ (ھەولێر) گوتی: دیارە ماوەیەکی زۆر بوو ئەو پڕۆژەیەمان گەڵاڵە کردبوو، کە شەوانە میوانی ماڵێکی شەھیدبین و لە نزیکەوە ئاگاداری ژیان و گوزەرانیان بین، پاشان دەست بکەین بە پێدانی ھاوکاری بەو خانەوادانەی کە کوڕەکانیان یاخوود پیاوە جوامێرەکانیان بەو نیشتمانە بەخشیووە، تا ئێستا توانیوومانە زۆرترین خانەوادە بەسەر بکەینەوە و بانگھێشتی سەرمایەدارانیش بکەین بۆ ئەوەی چاویان لەسەر خانەوادەی شەھید بێت، چونکە ئەوان بوونەتە سیمبولی ئازایەتی و نەبەردی و لە پێناو مانەوەی ئێمەشدا خوێنی سووری خۆیان بەخشیووە.\nقوتابیان بێبەش نەبوون لە کەل و پەلی خوێندن\nئەو بەرپرسەی گرووپەکە نایشارێتەوە، لە وەرزی زستان دا (قەمسەڵە) و تەواوی جل و بەرگ و کەرەستەکانی خوێندنیان گەیاندووەتە منداڵە شەھیدە و منداڵی خانەوادەی کەمدەرامەتەکان، بەتایبەت ئەوانەی کە ئەمڕۆ چاویان بڕیووەتە ھاوکارییەکانیان، وەک خۆشی دەڵێت: ئێمە بەو کارانەی کردوومانە توانیومانە تا ڕادەیەکی زۆر ھیوایەک ببەخشینەوە ئەوانەی کە لە ژیان بێ ئومێد ببوون، بەڵام دڵنیایان دەکەینەوە کە ئێمە ھەوڵەکانمان بەردەوام دەبێت بۆ کەمکردنەوەی خەمەکانیان.\nلە گرووپەوە دەبین بە دەزگا\nدیارە ئەو ماوەیەی کە ئەوان کاریان بۆ نەھێشتنی ڕێژەی ھەژاری و دەست گرتنی خانەوادەی پێشمەرگە شەھیدەکان و خەڵکی لێقەوماو کردووە، خەونەکانیان بۆ گەورەکردنی پڕۆژەکانیان گەورەتربووە، ھەربۆیە دەڵێت: کە خەونی ئێمە ئەوەیە کە لە داھاتووێکی نزیکدا گرووپەکەمان بکەین بە دەزگایەکی خێرخوازیی فراوان تا بتوانین بە لیستێک ناوی ھەموو ئەو خانەوادانە تۆمار بکەین کە ئاسۆیەک لە ئێمەدا دەبینن، ئەوکاتیش بەڵێنیان پێدەدەین کە بەردەوام بین لە پێدانەوەی ئەو قەرزەی کە ڕۆڵەکانیان بەخشیویانەتە نیشتمان.\n(ھەندرێن عەبدولقادر)، کە لە پێشووتردا کاری ڕاگەیاندن بووە و ئێستاش بەرپرسە لەو گرووپە دەڵێت: خۆم و تەواوی ستافەکەم بە تایبەت (زینا خەلیل)، کە ڕۆڵێکی باڵای ھەیە لە گەیاندنی کارە مرۆییەکان، بەوپەڕی لەخۆبوردەییەوە لەگەڵ 100 ئەندامی دیکەی خۆبەخش چالاکییەکانمان ئەنجام دەدەین، ھیچ کاتیش پارەمان نەکردووەتە ڕێگەیەک بۆ چالاکی، چونکە ئێمە ئامانجمان دەستکەوتنی پارە نیە، بەڵکو گەیاندنی کاریی مرۆییە کە لای پەروەردگار ون نابێت.\nشیڤان شێرزاد- هەولێر


زۆر جار قسه‌یه‌ك ده‌كه‌وێته سه‌ر زاران و خه‌ڵك ده‌یڵێته‌وه گوایه " هه‌موومان پارتی بونێك قه‌رزارین " ئه‌مه چۆن هاتوه‌و له چیه‌وه سه‌رچاوه‌ی گرتوه ، له‌وه ده‌چێت پارتیه‌كان زۆریان كه‌یف پێبێت ، له كاتێكا رێك پێچه‌وانه‌ی ئه‌مه راسته‌و پارتی قه‌رزاری هه‌موومانه ، كوردی باشور و پارچه‌كانی دیكه‌ش هیچ نه‌ماوه بۆ پارتی و به تایبه‌ت ماڵباتی بارزانی نه‌یكه‌ن ، بارزانی به پشتیوانی كوردی باشور چه‌ندین جار جگه له‌وه‌ی كراوه‌ته رێبه‌رو سه‌ركرده هه‌روه‌ها له مردن و گرتن و كوشتن و تیرۆر پارێزراوه، له سلێمانیه‌وه به هاوكاری خه‌ڵكی شاره‌كه گه‌یه‌نراوه‌ته‌وه بارزان ، كه له روسیا گه‌ڕاوه‌ته‌وه له به‌غداوه تا كوردستان خه‌ڵك له پێشوازیدا بووه ، كه چووه‌ته رۆژهه‌ڵات هه‌موو له پێشوازیدا بوونه ، دواتریش به هاوكاری خه‌ڵكی رۆژهه‌ڵات له ئاراسه‌وه نێردراوه بۆ سۆڤیه‌ت " روسیا" ، له هه‌موو بۆنه‌یه‌كدا كردویانه به براگه‌وره‌و سه‌رۆك ، له كێشه‌كانیشدا زۆربه‌ی خه‌ڵكی سلێمانی ، كه‌ركوك ، گه‌رمیان پشتگیری ئه‌ویان كردووه.\nله ئه‌یلولی شه‌ست و یه‌كه‌وه تا ئه‌و رۆژه‌ی پێشمه‌رگه‌كان به كزی و داماوی رێی خۆ به ده‌سته‌وه دانیان گرتبوو، خه‌ڵكی كوردستانی باشور هیچ نه‌ما بۆ پارتی و بارزانی نه‌كه‌ن ، ئیتر بۆ ده‌بێت پارتی قه‌رزاری هه‌موومان نه‌بێت و ئێمه پارتی بوونێك قه‌رزار بین ، ئێستاش پارتی به 45 كورسیه‌وه كه كه‌س نازانێ چۆن هێناویه‌تی حوكمی هه‌موو كوردستان ده‌كات و له هه‌موو روویه‌كیشه‌وه سته‌م له سلێمانی و گه‌رمیان ده‌كات چونكه له حكومه‌تا تا راده‌یه‌كی زۆر ئێره‌ی له بیر كردووه ، هه‌ڵبه‌ت به سپۆنسه‌ری هاوبه‌شه‌كانی .\nله هه‌رچوار به‌شی كوردستان سه‌ركرده‌یه‌كی كورد نادۆزیته‌وه پشتگیری له پارتی و بارزانی نه‌كردبێت ، هاوكاریانی نه‌كردبێت ، ماڵێك نیه خۆراك و پێویستی له كاتی پێویستا نه‌دابێته پارتی و ماڵباتی بارزانی ، له گه‌ڵ ئه‌وه‌شدا زۆر جار پارتی شه‌ڕی لایه‌نه‌كانی هه‌موو پارچه‌كانی كوردستانی كردووه ، باشه پارتی قه‌رزاری خه‌ڵكه، یان خه‌ڵك پارتی بونێك قه‌رزاره ؟.\nكاتێك رێكه‌وتنی پارتی و حكومه‌تی عیراقی تێكچوو له هه‌موو باشوری كوردستان كوردێك نه‌ما ده‌ستی چه‌ك بگرێت و نه‌چێته پشتی بارزانیه‌وه ، كه‌چی دوای یه‌كساڵ ئه‌و یه‌كده‌نگیه هه‌ره‌سی پێهێنراو بارزانی و ده‌ورو به‌ره‌كه‌ی به ئاشكرا به خه‌ڵكیان وت خۆتان چاری خۆتان بكه‌ن ،ره‌نگه ئه‌وه ناخۆشترین رۆژه‌كانی ئه‌و سه‌رده‌مه‌ی كورد بن ، كه‌واته‌كێ به كێ قه‌رزاره و كێ ده‌بێت قه‌رزی كێبداته‌وه ، هه‌موو ئه‌وانه‌ی دیرۆك ده‌گێڕنه‌وه ئه‌گه‌ر به ویژدان و به‌راستی و هه‌قیقه‌ته‌وه باسی ئه‌و سات و سه‌رده‌مه نه‌كه‌ن ئه‌وه به‌ر له‌وه‌ی خیانه‌ت له میله‌ته‌كه‌یان بكه‌ن خیانه‌ت له ویژدانی خۆیان ده‌كه‌ن .\nبه باوه‌ڕی من پارتی قه‌رزای ئه‌و مناڵه‌شه كه ئه‌مڕۆ له دایك ده‌بێت ، نه‌ك له به‌ر ئه‌وه‌ی باپیری یان باوه‌گه‌وره‌ی پارتی بووه یان پێشمه‌رگه ، نه‌ك له به‌ر ئه‌وه‌ی داپیری یان دایه گه‌وره‌ی نانی بۆ پێشمه‌رگه ئاماده كردوه‌و جێی بۆ راخستون ، له به‌ر ئه‌وه نا له به‌ر ئه‌وه‌ی پارتی ئێستا به پاڵپشتی یه‌كێتی و گۆڕان و هه‌ندێك ده‌ست و پێوه‌ندی تر حاكم و خاوه‌نی سه‌ره‌كی كوردستانه‌و چی بووێت ده‌یكات .\nله راستیدا هه‌موو حزبێك به قه‌باره‌ی خۆی قه‌رزاری خه‌ڵكه‌و خه‌ڵك قه‌رزاری ئه‌و نیه ئه‌مه بۆ یه‌كێتی و گۆڕان و ئه‌وانی تریش دروسته.\nئاڵاو سرود گۆڕین و غه‌زه و مه‌خمورو شتی تر\nبلاسخارت و پارتی و یه‌كێتی\nجه‌لالی سام ئاغا\nكوڕی حاكم زه‌ره‌ریه‌تی\nداوای دیموكراسی له پارتی مه‌كه‌ن\nداوا له فاروقی مه‌لا مسته‌فا بكه‌ن\nئه‌ردۆغان، ئیسلام، كورد


پۆلیسى هەولێر دەستگیرکردنى کوڕێکى راگەیاند کە "هۆکارى خۆکوشتنى" کچە خوێندکارێک بووە، دواى ئەوەى لەرێگەى تۆڕە کۆمەڵایەتییەکانەوە هەڕەشەى لێکردووە.\nکچەکە کە ناوى ئاریان محەمەد خەلیل تەمەن (20) ساڵان بوو خوێندکارى بەشى کتێبخانە بوو لە پەیمانگاى پۆلەتەکنیک، رۆژى 21 نیسان تەرمەکەى لەبینایەکى تەواونەکراودا لەناو شارى هەولێر لەسەر رێگاى کەرکوک دۆزرایەوە و هۆکارەکەى بۆ ئەوە گەڕێنرایەوە کە لەو بینایەوە خۆى فڕێداوەتە خوارەوە.\nهۆگر عەزیز وتەبێژى پۆلیسى هەولێر (13-5-2022) لە کۆنفرانسێکى رۆژنامەنوسیدا رایگەیاند، دواى ئەوەى باوکى لەسەر رووداوەکە سکاڵاى تۆمارکرد، بەدواداچوونى چڕیان دەستپێکرد و توانیان لەرێگەى هەژمارى فەیسبوکى کچەکەوە کەسێک بدۆزنەوە کە بەردەوام هەڕەشەى لێکردبوو، پۆلیس شوێنەکەى دیاریکرد.\nوتیشى ئەو تۆمەتبارە کە لەدەڤەرى راپەڕین بووە دەستگیرکراوە و دانى بەوەداناوە کە هەڕەشەى لەو کچە کردووە و بووەتە هۆکارى خۆکوشتنى ئەو کچە، تۆمەتبارەکە چەند وێنەیەکى ئەو کچەى لەلا بووە کە وێنەى نەشیاویش نەبووە بەڵکو وێنەى ئاسایی بووە و لەو رێگەیەوە هەڕەشەى لێکردووە.\nهۆگر عەزیز دەڵێت، دواى دەستبەسەرداگرتنى مۆبایلى ئەو تۆمەتبارە وێنە و ڤیدیۆى چەندین ئافرەتى دیکە دۆزراونەتەوە کە لەژێر هەڕەشەى ئەو تۆمەتبارەدا بوون.\nڤیدیۆ؛ پێشمەرگە سێ هاوڵاتى بیانى ’’رزگار کرد’’\n2022.05.04 - 19:37


بەیاننامە حیزبی دێموکراتی کوردستان بە بۆنەی کۆچی دوایی سەرۆک مام جەلالەوە\nڕۆژی ٣ی ئۆکتوبری ٢٠١٧ (١١ی ڕەزبەری ١٣٩٦)، مام جەلال، سەرۆک کۆماری پێشووی عێراق و سکرتێری گشتیی یەکیەتیی نیشتمانیی کوردستان و جێگری سەرۆکی\nئەنترناسیۆنالی سۆسیالیست، کۆچی دوایی کرد.\nئەم هەواڵە، ئێمەشی وەک هەموو ئەو کەس و لایەنانەی لە نزیکەوە ئاگاداری شه‌ش دەیە خەباتی بێوچانی مام جەلال بۆ مافەکانی نەتەوەکەی و ڕۆڵی مێژوویی ئەو سەرکردەیە لە بزووتنەوەی نەتەوەیی کوردستان و ئاڵوگۆڕەکانی عێراق دان، بردە نێو خەم و ماتەمەوە. ڕاستە مام جەلال، لە هەناوی بزووتنەوەی نەتەوەیی کورد لە باشووری کوردستاندا پشکووت و دامەزرێنەر و سکرتێری گشتیی یەکیەتیی نیشتمانیی کوردستان بوو، بەڵام بە هۆی پانتایی سیاسەتکردن و ڕوانین و بیرکردنەوەکانی و، لە بەرەکەتی ڕەهەندە جیاوازەکانی توانا و کاریگەریەکانی و، بایەخدانی بە بزووتنەوەی نەتەوەیی لە بەشەکانی دیکەی کوردستان، هەروەها گرنگیدانی بە پشتیوانیی بزووتنەوەی دیموکراسیخوازی و دادپەروەرانە لە عێراق و ناوچەکە، لە مێژ ساڵ بوو لە ئاستی نەتەوەیی و ناوچەییدا، ببووە یەکێک لە سەرکردە و کەسایەتییە شوێندانەرەکان. کاتێکیش پۆستی سەرکۆماریی عێراقی گرتە دەست، بەستێن و مەیدانێکی گونجاوتری بۆ کاری دیپلۆماسی و نیشاندانی لێهاتووییەکانی خۆی لە ڕاکێشانی سەرنج و پشتیوانیی نێودەوڵەتی بۆ عێراقی نوێ و پێکەوە حاواندنەوەی پێکهاتە جۆراوجۆرەکانی بۆ ڕەخسا. ئەوە کە بە دوای نەخۆشکەوتنی بەڕێزیاندا، هاوسەنگی و پێکەوە حاوانەوەی پێکهاتە سەرەکییەکانی وڵاتی عێراق زۆرترین زیانیان پێ کەوت و ئەو وڵاتە تووشی گەورەترین قەیرانەکان بوو، بە باشی دەیسەلمێنن کە ئەو سەرۆکە چەندە بەتوانا و شوێندانەر بوو.\nحیزبی دیموکراتی کوردستان و خەڵکی ڕۆژهەڵاتی کوردستان، وێڕای قەدرزانی و پێزانینیان بۆ خەبات و تێکۆشانی سەرۆک مام جەلال لە بوار و بەستێنە جیاوازەکان دا، لە ڕوانگەیەکی دیکەشەوە خۆشەویستی و ئەمەگناسییان بۆ ئەو کەسایەتییە گەورەیە هەیە. لە ڕوانگەی پێوەندیی دۆستانە و پشتگیرانەی مام جەلال و یەکیەتیی نیشتمانیی کوردستان لەگەڵ بزووتنەوەی نەتەوەیی و شۆڕشگێرانەی ڕۆژهەڵاتی کوردستان بە تایبەتی لە سەرەتاکانی دەیەی هەشتای زایینییەوە. لە گۆشەنیگای ئەو پێوەندییە گەرمەی لە نێوان ئەو دوو هیزە و بە تایبەتی سەرکردەی شەهید د.قاسملوو و مام جەلال‌دا هەبوو کە جۆشدانی زیاتری پێوەندی و هاوکاریی بزووتنەوەی کورد لە دوو بەشی کوردستانیدا لێکەوتەوە و لە سەر ئاستی نیودەولەتییش، بووە سەرەتایەکی باش بۆ ڕاکێشانی دۆستایەتی و پشتیوانیی هێز و کەسایەتییە ڕۆژاواییەکان بۆلای بزووتنەوەی کورد بە گشتی و هاوپێوەندییان لەگەڵ گەلی کورد لە عێراق بە تایبەتی کە بەرەوڕووی کارەسات و کۆمەڵکوژی ببۆوە.\nدوای ڕاپەڕین و پێکهاتنی بارودۆخێکی نوێ لە باشووری کوردستان و گوشاری ڕێژیمی ئێران بۆ هێزە سەرەکییەکان لە هەرێمی کوردستان، حیزبی دیموکرات و بە گشتی تێکۆشەرانی کوردی ڕۆژهەڵات لەو بەشەی کوردستان کەوتنە بارودۆخێکی نەخوازراو و تایبەتەوە کە لە ئاوڕدانەوەی ڕابردوو و وەبیرهێنانەوەی بەرپرسایەتیی هێزە سەرەکییەکانی باشوور، ئەم دەورەیە جێگای هەڵوێستە لەسەرکردنە. لەگەڵ ئەمەشدا حاشا هەڵنەگرە کە مام جەلال لە گرنگیدان بە بزووتنەوەی کورد لە بەشەکانی دیکە و بە تایبەتی ڕاگرتنی پێوەندیی دۆستانە و پشتیوانی و هاوکاریی هێز و لایەنەکانی ڕۆژهەڵاتی کوردستان، سەرەڕای بەرپرسیارەتی و ئەرکە قورسەکانی، هیچ کات غافڵ نەبوو.\nبێگومان، ژیان و تێکۆشان و ئەزموونی دەوڵەمەندی مام جەلال لە ڕێبەری و سەرکردایەتیی حیزب و بزووتنەوە و وڵاتدا، زۆر شتی جێگای لێ فێربوونیان تێدایە. بوێریی مام جەلال لە ڕووبەرووبوونەوەی گرێکوێرەکان ونەرمی نواندن و هەنگاونان بۆ دیالۆگ و دەسپێشخەری لە پێناوی ئاشتی و تەبایی نەتەوەییدا یەک لەو شتانەیە. ڕاستییەک کە سەرۆکی هەرێمی کوردستان بەڕێز مەسعوود بارزانی لە پەیامی سەرەخۆشی بە بۆنەی کۆچی دوایی سەرۆک مام جەلال‌دا، بە جوانی ئاماژەی پێ دا و وەبیری هێنایەوە کە زۆر لە دەسکەوتەکانی ئەمرۆی گەلەکەمان لەو بەشەی کوردستان، بەرهەمی تەبایی و هاوپشتیی نێوان ئەو دوو سەرکردەیەیە.\nلە تایبەتمەندییەکانی دیکەی مام جەلال، ڕاگرتنی بالانسی نێوان پێکهاتە جیاوازەکان و پێکەوەحاواندنەوەیان بە ڕیگای دیالۆگ و ڕێزگرتن لە خواست و مافەکانیانە. ئەزموونی سەرکەوتوانەی سەرۆکایەتیی مام جەلال دەتوانێ بۆ ڕێبەرانی هەر ولاتێکی فرە پێکهاتە کە لە نیوخۆیاندا لە گەڵ شەڕ و توند وتیژی و قەیران و کێشەی ئاڵۆز بەرەوڕوون، ببێتە وانەیەکی شیاوی لێ فێربوون.\nمام جەلال هەر لەو کاتەدا کە لە سەرانسەری جیهاندا بە دوای دۆست و پشتیوان بۆ نەتەوەکەی و بۆ ئامانجی ئاشتی و ئازادی و دیموکراسی و دادپەروەریدا دەگەڕا، ئەو خەڵکەشی هیچ کات لە بیرنەکرد کە لە قۆناغە سەخت و ئەستەمەکانی خەباتی پێشمەرگانە و شەڕی چەکداریدا، پشت و پەنای خۆی و تێکۆشەرانی نیو بزووتنەوەی کوردایەتی بوون. ئەو هەتا ئەو کاتەی نەخۆشی، ڕەواڵی ئاسایی کار و بەرنامەی ژیانی ڕۆژانەی لێ نەشیواند، لە وەفا نواندن و بەسەرکردنەوەی خەڵکی دلسۆز و تێکۆشەرانێک کە حەقیان بە سەر بزووتنەوەی کوردایەتی و سەرکەوتن و دەسکەوتەکانییەوە هەیە، کەمتەرخەم نەبوو. مام جەلال، شکست و ناهومیدیی نەدەناسی. ئەگەر بزووتنەوەی کوردایەتی و نەتەوەکەی تووشی شکستێکیش بوایەن، ناهومێد نەدەبوو و بە ورە و باوەڕێکی پتەوه‌وه دەهاتەوە مەیدان و لەو پەڕی بێ ئاسۆیی و ناهومێدیدا، هومیدی دەخوڵقاند. کەسایەتییەکی ئازادبیر، بە فەرهەنگ و هەموولابین بوو. بە خەبات و لێزانی و ژیری و توانا تایبەتییەکانی خۆی توانی سەرچاوەی زۆر ئالوگۆڕ و دەسکەوت لە مێژووی نەتەوەکەی و خەباتی ئازادیخوازی لە ناوچەکەدا بێ و ببێتە کەسایەتییەکی بەڕێز و خۆشەویست نەک هەر له‌نێو نەتەوەکەی بەڵکوو لە ئاستی ناوچە و جیهاندا. هەر بۆیە بێگومان لە دەستدانی خەسارێکی گەورەی نەتەوەییە.\nدەفتەری سیاسیی حیزبی دیموکراتی کوردستان، بە بۆنەی کۆچی دوایی سەرۆک مام جەلالەوە، هاودەردیی قووڵ و سەرەخۆشیی گەرمی خۆی، بە بنەماڵە تێکۆشەرەکەی، بە مەکتەبی سیاسی و تێکڕای ڕیزەکانی یەکیەتیی نیشتمانیی کوردستان و بە گەلی کورد لە باشوور و هەموو بەشەکانی کوردستان، ڕادەگەیەنێ. لەو باوەڕەش داین کە دەسکەوتە سیاسییەکان و میراتی مەعنەویی مام جەلال، بە پێداگری لە سەر تەبایی و یەکڕیزیی نەتەوەیی بە تایبەتی لەو بەشەی کوردستان، بە وەلانانی بەرژەوەندە ڕێکخراوەیی و گرووپییەکان لە پێناوی بەرژەوەندی گشتی و نەتەوەییدا، بە هاوکاری و پێوەندیی دۆستانە و برایانەی نێوان گەلی کورد لە پارچە جیاجیاکانی کوردستان، هەر وەها بە بەردەوامبوون لە سەر خەبات و تێکۆشان هەتا وەدیهێنانی ئاوات و ئامانجی لەمێژینەی مام جەلال، “مافی چارەی خۆنووسین” کە لە ئێستادا لە شێوەی چەسپاندن و جێگیرکردنی ئاکامەکانی گشتپرسی بۆ سەربەخۆییدا خۆی دەبینێتەوە، دەپارێزرێ. هیوای ئێمە ئەوەیە هەر وەک ژیان و خەباتی سەرۆک مام جەلال بۆ نەتەوەکەی سەرچاوە بەرهەم و دەسکەوت بوو، کۆچی دوایی و ماڵاوایی یەکجارییشی، دەرفەتێکی دیکە بێ بۆ یەکدڵی و لێکنزیکبوونەوەی ڕیزەکانی نەتەوەی کورد و خۆنواندنی پشتیوانی و هاوپێوەندیی دۆستانی پرسی ڕەوای کورد بە تایبەتی لە هەلومەرجی ئێستا دا کە کورد لە باشووری کوردستان بە بۆنەی دەنگدان بە سەر بەخۆیی و پیداگری لە سەر ئەم مافە ڕەوایە، بووە بە ئامانجی گەلەکۆمەگی، گەمارۆ و پیلانگێڕیی هێندێک لە وڵاتانی ناوچە.\nیادی مام جەلال بەرز و بەڕێز و بەرقەراری بۆ ئامانجەکانی کە مافی دیاریکردنی چارەنووس بۆ نەتەوەکەی و وەدیهاتنی ئاشتی، ئازادی، دیموکراسی، دادپەروەریی کۆمەڵایەتی بۆ کورد و نەتەوەکانی دیکە، دیارترینیان بوون.\n١٣ی ڕەزبەری ١٣٩٦


هاتنه‌وه‌ی مانگی ره‌مه‌زانی پیرۆز له موسڵمانانی كوردستان و جیهان پیرۆز بێت\n)شهر رمضان الذي انزل فيه القرآن هدى للناس و بينات من الهدى و الفرقان(\nبه بۆنه‌ی هاتنه‌وه‌ی مانگی ره‌مه‌زانی پیرۆزه‌وه، گه‌رمترین پیرۆزبایی له سه‌رجه‌م موسڵمانانی جیهان به گشتی و كوردستان و عێراق به تایبه‌تی ده‌كه‌ین.\nهیوادارین هاتنه‌وه‌ی مانگی پڕ به‌ره‌كه‌ت و ره‌حمه‌تی ڕەمەزان ببێته مایه‌ی خێر و خۆشی بۆ گه‌لی كوردستان و هەموو مرۆڤایەتی و کۆتاییهاتنی تیرۆر و توندڕۆیی و ناخۆشی و بڵاوبوونەوەی ئاشتی و پێکەوەژیان و ئاسوودەیی بۆ هەموو مرۆڤایەتی.\nپەیامی یه‌كێتیی مامۆستایانی كوردستان بەبۆنەی كۆچی دوایی مامۆستا عەزیز محەمەد\nهەواڵی كۆچی دوایی تێكۆشەر و سیاسەتمەداری كوردستان مامۆستا عەزیز محەمەد زۆر خەمباری كردم. بەم بۆنە خەمناكەوە سەرەخۆشی لە خانەوادە و كەسوكاری بەڕێزیان و هەڤاڵ و دۆست و ئاشنایانی مامۆستای كۆچكردوو مامۆستا عەزیز محەمەد ده‌كه‌ین.\nمامۆستا عەزیز محەمەد مرۆڤێكی تێكۆشەر و نیشتیمانپەروەرێكی مەزن بوو. شوێندەستی مامۆستا عەزیز محەمەد لە قۆناغە جیاجیاكانی خەباتی گەلەكەمان دیارە. لەدەست دانی تێكۆشەرێكی وەك مامۆستا عەزیز محەمەد خەسارەتێكی گەورەیە. لە خودای مەزن داواكارین خوالێخۆشبوو بە بەهەشتی بەرین شاد بكات و سەبر و ئارامی بەهەموو لایەك ببەخشێت.\nبروسكەی پیرۆزبایی بۆ بەڕێز مەكتەبی سیاسی یەكێتی نیشتیمانی كوردستان\nبۆ/ بەڕێز مەكتەبی سیاسی یەكێتی نیشتیمانی كوردستان\nلە/ یەكێتی مامۆستایانی كوردستانەوە\nبابەت/ بروسكەی پیرۆزبایی\nبەبۆنەی ( 42 ) ە مین ساڵیادی دامەزراندنی حزبە خەباتگێڕەكەتان رازاوەترین چەپكە گوڵ و جوانترین پیرۆزباییتان پێشكەش دەكەین ، لەرێگەی ئێوەشەوە ئاراستەی سەرجەم ئەندامان و دۆستان و هەوادارانتان دەكەین ، ئومێدەوارین ئەو یادە ببێتە هەوێنی برایەتی و یەكڕیزی زیاتری جەماوەری كوردستان لە پێناو بەرجەستەكردنی مافە رەواكانمان ، جارێكیتریش ئەم بۆنەیەتان لێ پیرۆز دەكەین .\nهەر سەربەرز و سەركەوتوبن\nبروسكه‌ی پیرۆزبایی ناسوت بۆ یه‌كێتیی مامۆستایان\nPlease find attached a letter in English and Arabic from Chris Keates, General Secretary and Dr Patrick Roach Deputy General Secretary.\nAs promised please find attached a contact list of international colleagues.\nPhotographs from the NASUWT Conference 2017 can be found by visiting https://www.nasuwt.org.uk/news/international/international-guests.html\nNASUWT, 6th Floor, Orion House, 5 Upper St Martin’s Lane, Covent Garden, London, WC2H 9EA\nTelephone: 0207 420 9670\nکۆنفرانسی زانستی زانکۆی کوردستان بەڕێوەچوو\n27 ئایار 2017\nچوارشەممە ٢٤-٥-٢٠١٧ بە ئامادەبوونی نێچیرڤان بارزانی سەرۆک وەزیرانی ھەرێمی کوردستان و وەزیر بەرپرسانی حکوومەت و کونسوڵ و نوێنەرانی وڵاتانی بیانی لە ھەرێمی کوردستان و ئەکادیمی و مامۆستایانی زانکۆ لە ناوخۆ و دەرەوە، لە شاری ھەولێر کۆنفرانسی زانستی زانکۆی کوردستان بەڕێوەچوو.\nوه‌زیری په‌روه‌رده له‌گه‌ڵ ده‌سته‌ی چاودێری به‌هره‌داران کۆ بووەوە\nوه‌زیری په‌روه‌رده‌ی حكومه‌تی هه‌رێمی کوردستان, به‌یاوه‌ری سه‌رجه‌م به‌رێوه‌به‌ره گشتییه‌كانی پارێزگاكانی هه‌رێم و ئه‌ندامانی ده‌سته‌ی چاودێری به‌هره‌دارانی کۆ بووەوە.\nله‌كۆبوونه‌وه‌كه‌دا باس له‌سه‌ر چه‌ندین بابه‌تێكی گرنگ له‌سه‌ر خوێندن و چاودێری به‌هره‌داران و قوتابخانه و کۆلێجە‌كانی به‌هره‌داران به‌گشتی له هه‌رێمی كوردستان كرا,هه‌روه‌ها دۆخی ئێستای كۆلیجه‌كانی به‌هره‌داران و ئه‌نجامدانی چۆنیه‌تی وه‌رگرتن و تاقیكردنه‌وه‌ی به نووسین بۆ پاڵێوراوان و پێداچوونه‌وه به په‌یڕه‌وی ناوخۆی كۆلیجه‌كانی به‌هره‌داران به مه‌به‌ستی هه‌مواركردنه‌وه‌ی له‌سه‌رۆكایه‌تی ئه‌نجومه‌نی وه‌زیران كاری له‌سه‌ر بكرێت و بریاری له‌سه‌ر بدرێت, له درێژه‌ی كۆبوونه‌وه‌كه باسیش له دابینكردنی كۆلیجی یا پۆلێكی تایبه‌ت به ده‌رچووانی پۆلی (12)ی ئاماده‌یی كه له كۆلیجانه‌ی له زانكۆكانی هه‌رێمی كوردستان وه‌رده‌گرین ته‌رخان بكرێت.\nله كۆتاییدا وه‌زیری په‌روه‌رده خۆشحاڵی خۆی ده‌ربڕی به به‌رێوه‌به‌ره‌گشتیه‌كانی پارێزگاكانی هه‌رێم و ئه‌ندامانی ده‌سته‌ی چاودێری به‌هره‌داران هیوای خواست له داهاتوو بتوانن كاری باشتر بكه‌ن بۆ سه‌رجه‌م قوتابیان و خوێندكارانی به‌هره‌داران له هه‌رێمی كوردستان.\nبروسكه‌یه‌ك له یه‌كێتیی مامۆستایانی كوردستانه‌وه\nیەكێـتی مامۆستایان سەردانی زانكۆی نۆڵج دەكات\nبەمەبەستی پیرۆزباییكردن لەبەڕێز سەرۆكی زانكۆی نۆڵج، وەفدێكی (ی.م) كە پێكهاتبوو لەسەرۆك و جێگر و ژمارەیەك لە ئەندامانی مەكتەبی سكرتاریەت، رۆژی دووشەممە رێككەوتی (22/5/2017)سەردانی زانكۆی ئاماژەپێكراویان كرد، لەلایەن سەرۆكی زانكۆ و یاریدەرەكانی پێشوازیكران، لەدەسپێكی دانیشتنی هەردوولادا، بەڕێز سەرۆكی (ی.م) پیرۆزبایی دەست بەكاربوونی لە (د. هیمداد ) كرد، بەبۆنەی وەرگرتنی ئەو ئەركەوە، جەختیشی كردەوە پۆستی لەو شێوە زیاتر ئەركە نەك ئیمتیاز، بۆیە دەبێت هەموو ئیمكانیەتەكی خودی بۆ تەرخان بكرێت، لەلایەكیتر ئاماژەی بەوەدا لەهەرێمەكەمان زانست لە ئاستێكدایە تا هەنوكە جێگای ئومێد نیە، بۆیە دەبێت هەموو لایەك كاری لێبڕاوانە بكەن بۆ ئەوەی كۆی پرۆسەی پەروەردە و فێركردن بخرێتەوە سەر شاڕێگەی خۆی، دووپاتیشی كردەوە یەكێـتی مامۆستایان وەك ئەركێكی پەروەردەیی و پیشەیی، چەندین جار پڕۆژە و پێشنیاری داوەتە لایەنە پەیوەندیدارەكان، هەر بۆ ئەو مەبەستە لێرەش بەدواوە بەگەرموگوڕی زیاترەوە كار لەسەر ئەو ئاراستەیە و پشتگیری هەموو ئەو دەزگا و دامەزراوەكانیش دەكات، لەلایەن خۆیەوە سەرۆكی زانكۆ دڵخۆشی خۆی بەو سەردانە راگەیاند، بەڵێنی كاری لێبڕاوانەی دا بۆ خزمەتكردنی زیاتری خوێندنی باڵا، كۆمەڵێك بیروبۆچون و سەرنج لەلایەن ئامادەبووانەوە خرایەڕو گفتوگۆیان پێویستیان لەبارەیەوە كرا، لە كۆتایی سەردانەكەدا لە بەرامبەر هەوڵەكانی سەرۆكی زانكۆ لە رابردوودا وەك راگری كۆلێژی ئێوارانی مامۆستایان قەڵغانی یەكێتی مامۆستایانیان پێشكەشكرا.\nیەكەم ڤیستیڤالی كلتوری و زانستی\nپەیمانگەی تەكنیكی گەشە، یەكەم ڤیستیڤالی كلتوری و زانستی خۆی رێكخست كە تیایدا كۆمەڵێك داهێنانی زۆر جوان لەلایەن قوتابیانەوە فۆرمەڵە كرابوو پیشانی ئامادەبووان درا، لەپاڵ ئەوەشدا بەدەست و پەنجە رەنگینەكانی قوتابیانەوە كۆمەڵێك خواردنی كوردەواری ئامادەكرابوو، خرایەڕو، پێویستە بوترێ پەیمانگەی گەشە دەزگایەكی زانستی ئەهلیە و چەند بەشێك لەخۆ دەگرێت وەك دانسازی و دەرمانخانە، بەنیازیشن گەشەی زیاتری پێبدەن مۆڵەتیشی لەوەزارەتی خوێندنی باڵاو توێژینەوەی زانستی وەرگرتوە، شیاوی باسە وەفدێكی (ی.م.ك) ئامادەی ڤستیڤالەكە بوون و لەلایەن سەرۆكی (ی.م)ەوە رێوڕەسمی كردنەوەكە بەڕێوەبرا .\nپەیامێك بۆ مامۆستایان ....!!\nكەس نیە لەم هەرێمە گرنگی پەروەردە و فێركردن نەزانێ، بەبەڵگەی ئەوەی هیچ خێزانێك نیە خەمسارد بێ لە ئاست ناردنی منداڵەكانیان بۆ ناوەندەكانی خوێندن، تەنانەت ئێستا وایلێهاتوە پێشبڕكێ لەسەر خوێندنی پێش سەرەتایی( باخچەی ساوایان)یش دەكەن، بۆ ئەوەی باشتر ساز و ئامادەبن بۆ خوێندنی تەوزیمی كە لە یەكی بنەڕەتیەوە دەست پێدەكات، كەسیش نیە ئەو راستیە نەزانێت ئەو پرۆسەیە بە كۆمەڵێك پێداویستی فەراهەم كراو بەڕێوەدەچێت، هەرە گرنگەكەیان مامۆستایە، واتە مامۆستا سەرمەشقی كۆی پرۆسەكەیە هەر لە باخچەی ساوایانەوە تا دەگاتە زانكۆ و پەیمانگەكان، لەروانگەی ئەو گرنگیەوە دەبێت مامۆستا لەنێو هەموو كایەكان لەكۆمەڵێك روەوە زیاترین بایەخی پێبدرێت، لەوانە پێگەو كەسایەتی ، راهێنانی بەردەوام، ژیان و گوزەرانی شایستە، راستە بەشێك لەو پێدراو و خەسڵەتانە پەیوەستە بە خودی مامۆستاوە، وەك ، مهرەبانی، پڕ زانستی ، پەیوەندی كۆمەڵایەتی، بەڵام بەشێكیشی پەیوەستە بەیاسا و ریساكان و بڕیار و راسپاردەكانی حكومەتی هەرێمەوە، ئەوەی تێبینی دەكرێت زۆربەی مامۆستایان چ لە رابردوو چ هەنوكە بەردەوام لەهەوڵی ئەوەدان خۆیان بەرهەڤ و ئامادەبكەن بۆ راپەڕاندنی پرۆسەكە وەك ئەركێكی ئەخلاقی و نەتەوەیی و نیشتمانی لەهەمان كاتیشدا وێژدانی، بەڵام ئەوەی جێگەی نیگەرانیە حكومەت و زۆرجاریش راگەیاندنەكان، گرنگی تەواو بەكەسایەتی مامۆستا نادەن، ئەوەی پەیوەستە بەحكومەت لێرە لێی دەگەڕێم چونكە ئەو چیرۆكە تراجیدیە وەختی زۆری دەوێت تا ورد و درشتی هەڵبڕێژرێت، ئەوەی لێرەدا بەگرنگی دەزانم تیشكی بخەمە سەر، لێدانی هەندێك لە راگەیاندنەكانە بەمەبەستی جۆراوجۆر لەكەسایەتی مامۆستا وەك گەواهیدانیش بۆ ئەو شێوە شكاندنە سەیری ئەو تایتلە بكە (( بە سێ مامۆستا چاوی منداڵێك دەتەقێنن)) جارێ ئەگەر راست بێـت یان راست نەبێت كە من دڵنیام بەمشێوەیە نیە، چونكە هیچ لۆژیكێك قبوڵی ناكات بەسێ مامۆستا لەمنداڵێكی (11) ساڵان بدەن، جاروبار هەبووە مامۆستایەك شتێكی لەدەست دەرچوە، بەڵام بۆچی سێ مامۆستا؟ خۆ ئەوە شەڕی دەستە و یەخە نیە، یان خوانەخواستە شەڕی هۆز و هۆزكاری نیە، گریمان ئەوەش بووبێت وەكو حاڵەتێك لەو چەند حاڵەتەی پێشوتر، چ ماقوڵیەتی تێدایە راگەیاندن بێت و بە نوسینێكی پان و پۆڕ و بەدەنگێكی زڕ بنوسێت و بڵێت ( سێ مامۆستا چاوی قوتابیەك دەتەقێنن) یان چەند تایتلێكی زڕتر لە رابردوودا، بزانن یان نەزانن ئەو راگەیاندنانە خزمەتی پرۆسەی پەروەردە ناكەن و بە راستەوخۆ بەنزین بەسەر ئاگردا دەكەن ئاشتی كۆمەڵایەتیش دەخەنە ژێر پرسیارەوە، خێرە لە رودانی حاڵەتێكی لەو شێوەیە كە خۆی لەبنەڕەتدا ناكاتە رێژەی یەك لە دەهەزاری كۆی مامۆستایان و پرۆسەی پەروەردە و فێركردن، لە كاتێكدا لە زۆربەی وڵاتە پێشكەوتوەكانیش روداوی وا هەبووە و دەبێت، بگرە خراپتریش، ئەو حاڵەتانە گەورە دەكەن و كۆی پرۆسەكە بە ناواقعی لێكیدەدەنەوە و هەزار و یەك خوێندنەوەی بۆ دەهۆننەوە، لێكەوتەكانیش هەرمەپرسە سەرێك بۆ ئەملا و سەرێكیتری بۆ ئەولا دەبەن سەرەنجام وای پیشان دەدەن ئەم هەرێمە بۆتە جەنگڵستان لە بواری پەروەردە و فێركردن ئیتر كەڵكی پێوە نەماوە، پرسیاری گرنگیش ئەوەیە ئەرێ بۆ تەنها لەو كاتانە پرۆسەی پەروەردە و فێركردنتان بە بیردێـتەوە و فرمێسكی بۆ هەڵدەڕێژن؟ بۆ باسی ئەو هەموو مامۆستایە ناكەن كە بەمهرەبانی و بەبێ دەرەتان شەو و رۆژ دەخەنە سەر یەكتر بۆ ئەوەی خزمەتی نەوەكان بكەن؟ بۆ بەشێك لەو پانتاییە زۆر و زەوەندی لەبەر دەستاندایە بەو هەموو ئیمكانیەتە بێ سنورەوە بۆ پەروەردە و فێركردن تەرخانی ناكەن؟ تاوەكو فاكتۆری داكشانەكان و بنەماكانی بەرەو پێشەوە چونەكان رون بكەنەوە؟ باشە بۆ كاتێك مامۆستایەكیش غەدری لێدەكرێت و توندو تیژی بەرامبەر دەكرێت باسی ناكەن یان ئەگەر باسیش بكەن بەدەستی ئەنقەست و بەمەبەست شیكاری بۆ دەكەن؟ لێرەدا پەیامێك بۆ مامۆستایان بەپێویست دەزانم ، هەموتان سەرمەشقی ئەم گەلەن، بەمهرەبانیەوە مامەڵە بكەن، مەهێڵن هەندێ كەناڵی راگەیاندن بتان كەنە پێخۆر بۆ رەواجدان بەگوتارە پڕ لە پرسیارەكانیان، با ئێمە لەهەموولا باشتر و خۆڕاگرتر بین، چەرچڵ دەڵێت (( سەركەوتن كۆتایی نیە، ،شكستیش كوشندە نیە، ئەوەی كە ئەژمار دەكرێت خۆڕاگریە بۆ بەردەوامبوون)) سەرەنجامیش هەر ئێوە دەیبەنەوە.\nپرسه‌نامه‌یه‌ك له یه‌كێتی مامۆستایانی كوردستانه‌وه\nبە داخ و پەژارەیەكی زۆرەوە هەواڵی كۆچی دوایی نه‌وشیروان مسته‌فا، رێكخه‌ری گشتی بزوتنه‌وه‌ی گۆڕانمان پێگەیشت، له‌م بۆنه خه‌مناكه‌وه خه‌مبارین به له‌ده‌ستدانی سه‌ركرده‌ی مه‌زنی گه‌لی كورد و تێكۆشه‌ری رۆژانی سه‌ختی ژیان، لە پەروەردگار دەپاڕێینەوە روحی پاكیان لە بەهەشتی ئەبەدی خۆی ئۆقرە پێ بگرێ و سەبوری و دڵنەواییش بە كەس و كاری ببەخشێ و ئەم كۆستەش دوا كۆستی هەموو لایەك بێت.\nبروسكه‌ی پیرۆزبایی سه‌ندیكای مامۆستایانی عێراقی بۆ یه‌كێتیی مامۆستایان\nبروسكه‌ی پیرۆزبایی كۆمپانیای ره‌سه‌ن بۆ یه‌كێتیی مامۆستایان\nبەڕێزان سکرتاریەتی یەکێتی مامۆستایانی کوردستان و هاوڕێیان و هەڤاڵانمان لە لقەکانی یەکێتی مامۆستایانی کوردستان\nسڵاوی زانست ...\nلە 55 هەمین ساڵیادی دامەزراندنتانا گەرمترین و جوانترین پیرۆزبایتان ئاڕاستە دەکەین و ڕۆڵ و کاریگەری ڕێکخراوەکەتان بەرز دەنرخێنین ، ئاشکرایە لای هەموان میللەتەکەمان بەدرێژایی مێژوو توشی چەندین هەوراز و نشێ و سەختی ژیان بووە مامۆستایان لە هەموو ئەوکاتە ناهەموارانەدا بەو پەڕی لە خۆبردوییەوە ئەرکەکانی سەرشانی خۆیانیان جێبەجێ کردووە و لەو ڕوەشەوە ڕێکخراوەکەتان ڕۆڵی گرنگ و کاریگەری هەبووە و لە ماوەی ڕابردودا لێبڕاوانە پارێزەری ماف و داخوازییەکانی مامۆستایان بوون بەگشتی و ئەم کارانەتان لە پاش دروست بوونی قەیرانی دارایی و سەرهەڵدانی بایکۆتی ناوەندەکانی خوێندن زیاتر کەوتە بەرچاوان و لە لایەک خەمخۆری ژیان و گوزەرانی مامۆستایان بون و لە لایەکیش خەمخۆری چارەنووسی خوێندکاران و نەفەوتاندنی ساڵێکی خوێندنیان بوون ، ئێمە لە کۆمەڵەی خوێندکارانی کوردستان وێڕای بەگرنگ زانینی ڕۆڵی ڕێکخراوەکەتان هەمێشە ئامادەی هەموو پشتگیری و هاوکاریەک دەبین بۆ ڕێکخراوەکەتان چونکە پێمان وابووە خوێندکاران و مامۆستایان تەواوکەری یەکترین . لە کۆتایدا دووبارە پیرۆزبای خۆمانتان پێدەڵێین و هەمیشە شاد و سەرکەوتووبن .\nیەکێتی یادی ٥٥ ساڵەی یەکێتیی مامۆستایانی لە ھەموو مامۆستایان پیرۆزکرد\nبەبۆنەی یادی "٥٥" ساڵەی دامەزراندنی یەکێتییە تێکۆشەرەکەتان، یەکێتیی مامۆستایانی کوردستان، بەگەرمی پیرۆزبایی ئاراستەی سکرتێر و ئەندامانی یەکێتییەکەتان و ھەموو مامۆستایانی کوردستان دەکەین.\nیەکێتیی مامۆستایانی کوردستان، ھەر لەسەرەتای دامەزراندنییەوە وەک رێکخراوێکی پیشەیی رۆڵێکی گرنگی بینی لەخەباتی رزگاریخوازی گەلی کوردستان و جۆشدانی ھەستی نیشتمانپەروەری و کوردایەتی لەنێو مامۆستایان و ناوەندەکانی خوێندندا، لەدوای ڕاپەڕینی کۆمەڵانی خەڵکی کوردستانیش، وێڕای بەردەوامی لەخەباتی نیشتمانی و نەتەوایەتی، یەکێتیی مامۆستایان بووە داینەمۆی بەرەوپێشبردنی کاروانی پەروەردە و فێرکردن، کە لەم پێناوەشدا قوربانی زۆری داوە.\nئێمە لەکاتێکدا ئەم یادە پیرۆزە بەرز دەنرخێنین، ھیوادارین بەھەمان گیانی کوردپەروەرییەوە لەپێشکەوتندا بن و بەردەوام بن لەسەر خزمەتکردن و داکۆکیکردن لەمافە پیشەییەکانی مامۆستایان و بەدیھێنانی ئامانجەکانیان.\nپیرۆزبێت پەنجاوپێنجەمین ساڵیادی دامەزراندنی یەکێتی مامۆستایانی کوردستان..\nراگەیاندنی مەکتەبی سیاسی "ی.ن.ک"\nپەنجاوپێنجەمین ساڵیاد و حاڵی مامۆستا ببینە...!!\nچەند رۆژێك بەر لە ئێستا دروست لە 15 ئایاردا، لەسەروەختی كاری رۆژانەی خۆمدا خەریكی ئەوەبووم لە ماڵەوە دەربچم، دوای چەند هەنگاوێك یەكێك بانگی كردم، وتی مامۆستا لە پەنجاو پێنجەمین ساڵیادا حاڵی مامۆستا ببینە، سەیرم كرد مامۆستایەكی قۆناغی بنەڕەتی یەكێك لە ناوندەكانی خوێندنی نزیك لە ماڵەكەی خۆم بوو، بە عارەبانە ساردەمەنی (ئەزبەری) دەفرۆشت، كۆمەڵێك منداڵی خنجیلانە دەوریان دابوو، دڵنیام منداڵەكان نەیاندەزانی ئەوە مامۆستایە و لەدەردی حاڵی خۆیدا ئەو كاسبیە دەكات، لە راستیدا زۆر نیگەران بووم لەو دیمەنەپڕ لە ئێش و ئازارە، راستە كاسبی كردن نەنگی نیە و ئاساییە، بەڵام بەراستی بۆ هەر توێژێكیتر ببێت بۆ مامۆستا نابێت، چونكە مامۆستا لە دێرزەمانەوە و لەناو كۆمەڵگە و لەبەرچاوی قوتابیان و خوێندكاران، ئێستاشی لەگەڵدا بێت رەمزی مەعریفەت و سومبلی كۆمەڵێك رەفتار و خەسڵەتی تایبەتە، دڵنیام ئەم دیمەنە و ئەو شێوەیە كاسبیە لە هەموو شارەكانی كوردستان هەیە، دیارە هەموشمان دەزانین ئەوە دەرهاویشتەی ئەو بارودۆخە داراییە سەختەیە كە لە ئەنجامی داسەپاندنی ئەو پاشەكەوتە ئیجباریەیە كە نزیكەی دوو ساڵە بەسەرماندا سەپێندراوە، وایكردووە مامۆستا مەجبور بێت جۆرەها كاسبی بكات لە پێناو دابینكردنی پاروە نانێ بۆ خۆی و منداڵەكانی، بە دارسانەوەش دەیڵێم ئەوە تەنها كاریگەری لەسەر چەند تاكێك نابێت بەلكو لەسەر كۆی كۆمەڵگە دەبێت، ئەم وەزعە لە كاتێكدایە لە دروستبوونی مرۆڤایەتیەوە مامۆستا بەپێی قۆناغەكان گرنگی خۆی هەبووە، لە شارستانیەتە كۆنەكان، لەسەردەمی یۆنانیەكان، پێ بە پێ و لەگەڵ مێژوو ئەو گرنگیە هەر هەبووە كەس دەستبەرداری نەبووە،لە چەندین وێستگەدا مامۆستا بە پێغەمبەر هەژماكراوە، لەم سەردەمەش ئەو كۆمەڵگەیانەی لەو گرنگیە تێگەیشتون بە وردیەوە حساب بۆ ئەو توێژە دەكەن، ئێستاش یابانیەكان مەكانەی ئەو توێژە لەبەرهەڤ بوون لە ژیانێكی شایستە وەك ئیمپراتۆر هەژماری بۆ دەكەن، ئەڵمانەكان لەسەر زاری راوێژكارەكەیانەوە مامۆستای بە سەرتۆپی توێژەكان ناوزەد كرد، ئەوەش كاتێك هات كە كۆمەڵێك ئەندازیار چونە لای داوای ئەوەیان كرد، ژیان و ئیمتیازاتیان وەك مامۆستایان بێت، ئەویش وتی خۆتان بەراورد مەكەن بە توێژێك كە ئێوەیان پێگەیاندووە هەر دەبێت ئەوان لەسەرەوە بن، ئێوەش مافی خۆتانە داواكاریتان هەبێت بەڵام بەبێ بەراوردكردن بە مامۆستایان، زۆر بە داخەوە لە كاتێكدا ئەو راستیانە هەموان دەیزانین، خۆشیان لە چەندین بۆنە و رێوڕەسمەدا دووپات و دەپاتیان كردۆتەوە كە قەرزاری مامۆستایانن، بەڵام لەسەر ئەرزی واقعدا دروشمەكان و ئەو وتانە تەرجومە ناكەن و هەنگاوی لێبڕراوانەی بۆ هەڵناهاوێن، هەموانیش ئاگاداری پەروەردە و فێركردنن بە هەموو قۆناغەكانیەوە لە دۆخێكی نالەباردایە بەمشێوەیە بڕوات نە كۆمەڵگەیەكی تەندروست نە دوارۆژێكی مسۆگەری لێیەوە بەرجەستەنابێت، چەندیش دوا بكەوێت لێكەوتەكانی كاریگەر و خراپتر دەبێت،بەراستی كاتی هاتوە كۆتایی بەم كەم بایەخیە بهێنرێت و بڕیاری پێویست لەمەڕ باشكردنی ژیان و گوزەرانی مامۆستایان بدرێت، پرۆسەی پەروەردە و فێركردنیش بخرێتەوە سەر شاڕێگەی خۆی.


بەوێنە.. خانمە هونەرمەندێکی شێوەکار دەبێتە دەنگی ژنانی ئەفغانستان\nكولتور و هونەر 07/09/2021 - 14:10 Basnews\nشەمسیە حەسەنی، خانمە هونەرمەندی شێوەکار و گرافیستی ئەفغانی بە کارە هونەرییەکانی لەسەر دیوارەکانی کابول بووەتە هاواری ژنانی وڵاتەکەی لە بەرانبەر جەنگ و ئاڵۆزییەکاندا.\nخاڵی بەرجەستەی کارە هونەرییەکانی شەمسیە حەسەنی ئەوەیە بووەتە دەنگ و هاواری مافخوازانەی ژنانی ئەفغان و دیوارەکانی پێ ڕازاندووەتەوە و بەهۆی سەرنجڕاکێشیی پرۆژە هونەرییەکەی لە ساڵانی ڕابردوودا لە چەندین پێشانگە لە ئەمریکای باکوور و وڵاتانی ئەورووپا بەشداریی کردووە.\nیەکێک لەو هێمایانەی کەلە کارە هونەرییەکانی ئەو خانمە هونەرمەندەدا بەرجەستەیە ئەوەیە زۆرێک لە کارە گرافیکی و شێوەکارییەکانی لەسەر دیوار وێنەی ژنان و ڕوخساری ژنانە بە ڕەنگی شینەوە کە هێمای ئومێد و هیوایە، بەڵام هیچکامیان دەم و لێویان نییە و دەربڕی ئەوەیە کە ژنانی ئەفغان لە بەرانبەر کولتووری زاڵی کۆمەڵگە و گرووپ و هێزە توندڕەوەکاندا دەمیان دووراوە و مافی قسە و دەربڕینیان نییە.\nئێستا ئەوەی پتر لە گشت هونەری ئەو خانمە بەرجەستە دەکات، دۆخی ئێستای ئەفغانستان و بەتایبەتی ژنانە، چونکە ماوەی زیاتر لە سێ هەفتەیە دیسان جارێکی تر ئەو وڵاتە لەلایەن تاڵیبانەوە کۆنترۆڵ کراوە و سیاسەتە توندوتیژری و دژە ژنانەکانی ئەو گرووپە لە هەمبەر ژنان جێگەی نیگەرانییە.


پێشبینی بورجەکان بۆ ئەمڕۆ (٩- ٨- ٢٠١٦)\nتۆ بەردەوام حەزت لێیە هەموو شتێک بە باشترین شێوە ئەنجام بدەیت و کارەکانت هێچ ناڕێکییەکیان تێدا نەبێت. ئەم حەزەت وات لێدەکات سەرکەوتوو بیت. هەربۆیە پێشبڕکێییەک دەبەیتەوە و بەسەر هەموو ئەوانەی تردا زاڵ دەبیت و باشترین خەڵات دەبەیتەوە. بەڵام هەندێک جار ئەم سیفەتە وات لێدەکات لە خەڵکی داببڕێیت و پەیوەندییە کۆمەڵایەتییەکانت تا رادەیەک لاواز ببن.\nکاتی ئەوە هاتووە چیتر ئەنجامدانی ئەو گفتوگۆ گرنگە دوانەخەیت کە ماوەیەکە لێی دەترسیت. گەر وا هەستدەکەیت پێویستە بیروبۆچوونەکانت لە بارەی کەسێکەوە بۆ کەسێکی تر باس بکەی، کەواتە بیکە. ئەو رەخنانەی دەیانگریت رەنگە هێندەی پیاهەڵدانێک سوودیان هەبێت. بەڵام بیرت نەچێت بە رێزەوە قسە بکە و تاکتیک بەکاربهێنە بۆ گەیاندنی پەیامەکانت بە بێ ئازاردنی دڵی هیچ کەسێک.\nهەستی پێ بکەیت یان نا، بەڵام رەفتارەکان کاردەکەنە سەر هەموو شتێکی دەوروبەرت. چۆنێتی مامەڵەکردنت لەگەڵ دەوروبەر کاردەکاتە سەر ئەوەی دەوروبەرت چۆن مامەڵەت لەگەڵ دەکەن. گەر لەگەڵ کۆمەڵێک کەسدا دانیشتیت یان کەوتیتە ناو کۆمەڵێک خەڵکەوە، هیچ رەفتارێکی هەڵە مەنوێنە تا دەوروبەرەکەت بیرکردنەوەیەکی خراپیان لەسەر تۆ لەلا درووستنەبێت.\nئەمڕۆ حەزدەکەیت ئەوەی لە دڵتدایە بۆ بەرامبەرەکەتی دەرببڕیت، تەنانەت گەر وتنی راستییەکان تووشی ترسیشت بکات. درکاندنی هەستەکانت و ووتنی راستییەکان کاریگەرییەکی ئەرێنیان دەبێت لەسەر دەروونت. بیرتنەچێت، بیرکردنەوەی درووست بە بێ ئەنجامدانی کاری درووست هیچ بایەخێکی نییە.\nپێکهاتەی ژیانت دووبارە پێویستی بە داڕشتنەوە هەیە. بۆیە ئەمڕۆ کاتێکی باش تەرخان بکە بۆ دووبارە رێکخستنەوەی کاروبارەکانی ژیانت. کارێکی زۆر باش دەبێت گەر دووبارە بە باری دارایی خۆتدا بچیتەوە.\nتۆ زۆر بە توانایت لە تێگەیشتن لە پەیامی خەڵکی و لە قسەکانیان. ئەم توانایەت هاوکاریت دەکات زوو لە مەبەستی نێوان دوو کەس بگیت و هەست بەوە بکەیت کە خەریکە کێشە لە نێوانیانیاندا درووست دەبێت، لەو کاتانەدا باشترین شت بۆ تۆ لە ئەوەیە بکشێیتە دواوە و دەست لە کاروباری نێوان کەسانی تر وەرنەدەیت.\nهەندێک جار پەیڕەو کردنی یاساکان باشترین شت نییە. ئەمە بە واتای ئەوە نایەت بە ئارەزووی خۆت یاساکان بشکێنیت، نەخێر بەڵکو بە واتای ئەوە دێت نابێت بترسیت لە دەرەوەی یان بە پێچەوانەی نەریتەکان کاربکەیت. خۆت ببە بە رێنیشاندەری خۆت. دەتوانیت هەرچییەکت بوێت بیکەیت بە مەرجێک ئازاری کەس نەدەیت.\nگەر دەتەوێت نهێنییەک بشاریتەوە، ئەوە دەبێت بچیتە ژوورێکەوە و دەرگا لەسەر خۆت دابخەیت. بۆیە شاردنەوەی ئەو شتانەی لە ناختدایە کارێکی ئاسان نییە. لە کاتی قسەکردنێکی ئاسایی لەگەڵ دەوروبەرتدا ئەگەری زۆرە نهێنییەکەت لە دەم دەربچێ و بیدركێنی، بۆیە یان بیدرکێنە یان هەرگیز مەیە دەرەوە لە ماڵ.\nیەکێک لەو کەسانەی کاری لەگەڵ دەکەیت یان یەکێک لەو کەسانەی دەیانناسیت لە ئێستادا بە بارودۆخێکی ناخۆش و ناهەمواردا تێدەپەڕێت. رەنگە کێشەکانی ئەوان کار لە تۆش بکات، بۆیە واباشترە لێیان بپرسیت کە کێشەکانیان چییە و تۆ چیت لە دەست دیت بۆیان بکەیت. پێویستە بە جوانی گوێیان لێبگریت. هەندێک جار گوێگرتن خۆی لە خۆیدا هاوکاریکردنێکی گەورەیە بۆ ئەو کەسە.\nئەمڕۆ کاتێکی زۆرتر لەگەڵ ناخی خۆتدا بەسەر دەبەیت. دووبارە پێداچوونەوە بە ژیانتدا وات لێدەکات هەست بە نرخی خۆت بکەیت. پێویستە زیاتر بۆ خۆتی روون بکەیتەوە کە لە داهاتوودا دەتەوێت بەرەو کوێ هەنگاو بنێیت، چی بکەیت و لەگەڵ کێ بیکەیت؟\nکارێکی باش دەکەیت کاتێک خۆت بەو کەسانە چواردەور دەدەیت کە ژیانیان جێگیرە، ئەم کارە هاوکاریت دەکات لە رووبەڕووبوونەوەی گرفتەکانت. بوونی ئەو جۆرە کەسانە لە ژیانتدا دەبنە هۆی ئەوەی خۆشت بەرەو جیگیربوون هەنگاو بنێیت.\nپەیوەندیکردن بە کەسانی ترەوە کارێکی قورس دەبێت بۆ ئەمڕۆ. ئەو کەسانەی پەیوەندییان پێوە دەکەیت لەمڕۆدا بای ئەوەندە ئارام نین بتوانن گوێت لێبگرن بە تەرکیزەوە. کۆمەڵێک هەڵە تێگەیشتنی زۆر روودەدەن، بەڵام تۆ دەتوانیت هەموان ئارام بکەیتەوە و شتەکان بخەیتەوە سار باری ئاسایی خۆیان. پێدەچێت تۆ تاکە کەس بیت لە ناو هەموو دەوروبەرەکەتدا کە بتوانیت سەرنجی هەمووان بۆ خۆت رابکێشیت بۆ ماوەیەکی دوورودرێژ.\nئه‌م بابه‌ته 8772 جار خوێنراوه‌ته‌وه


حەیدەر عەبادی: "خواستم هەیە بگەڕێمە بۆ سەرۆكایەتی حكوومەت"\nحەیدەر عەبادی سەرۆك وەزیرانی پێشووی عێراق دەڵێت "بەهۆی ئەجێندای دەرەكییەوە، چالاكی سیاسییم كەمبووەتەوە و خواستم هەیە بگەڕێمە بۆ سەرۆكایەتی حكوومەت".\nبەپێچەوانەی نوری مالكی، حەیدەر عەبادی سەرۆك وەزیرانی پێشووی عێراق بەهۆی ئەو ئەنجامە لاوازەی كە ئیئتلافەكەی بەناوی "نەسڕ" لە هەڵبژاردنەكانی ٢٠١٨ بەدەستیهێنا لەگەڵ شكستهێنانی لە پێكهێنانی هاوپەیمانییەتی لەگەڵ لایەنەكانی دیكە، نەیتوانی بۆ خولی دووەم ببێتەوە بە سەرۆكوەزیران.\nحەیدەر عەبادی لە لێدوانێكدا بۆ ئاژانسی ئەنادۆڵ رەتیكردەوە، ئەو هۆكارانە ئاشكرا بكات، كە بە هۆیانەوە چالاكی سیاسی كەمبووەتەوە، بەڵام تەنها ئاماژەی بەوەدا كە بە هۆی ئەجندا دەرەكییەكانەوە، چالاكی سیاسیی كەمبووەتەوە.\nسەرۆكوەزیرانی پێشووی عێراق ئاماژەی بەوەشدا هەر لەبەر چەند هۆكارێك، بۆ خولی دووەم نەبووە بە سەرۆكوەزیران و كە كاتی هات، هەموو ئەو هۆكارانە ئاشكرا دەكات.\nحەیدەر عەبادی كە سەرۆكایەتی ئیئتیلافی نەسڕ دەكات وتی: "بەفەرمی خۆم كاندید نەكردبوو، بەڵكو كاندیدی ئیئتلافی نەسڕ بووم لە كاتێكی درەنگدا، بڕیارم دا لە هەڵبژاردنەكاندا بەشداریی بكەم".\nسەرۆكی ئیئتیلافی نەسڕ لە هەمان كاتدا جەخت لەوە دەكاتەوە سوورە لەسەر ئەوەی لەداهاتوودا جارێكی دیكە ركابەری بكات لەسەر بەدەستهێنانەوەی پۆستی سەرۆكوەزیران و لەوبارەیەوە وتی: "بەڵێ بەهەموو بڕاوەیەك دەڵێم، دید و ئیرادە و ئەزموونێكی سەركەوتووم هەیە بۆ بەڕێوەبردنی وڵات كە خەم و چارەنووسمان بووە، بەهیچ شێوەیەكیش لە شەڕی بنیاتنانەوەی وڵات و سەركردایەتیكردنی راناكەم".\nحەیدەر عەبادی وتیشی: "ئەوەی زیاتر بەلای منەوە گرنگ بوو لەو كاتەی سەرۆكوەزیران بووم، دووبارە كۆنتڕۆڵكردنەوەی ئەو ناوچانە بوو كە داعش كۆنتڕۆڵی كردبوو، هەروەها دۆسییەكانی سیاسی، ئابووری و سەروەریی بەباشترین شێوە بەڕێوەببم".\nحەیدەر عەبادی هەڵوێستی خۆی لەهەمبەر حكوومەتەكەی عادل عەبدولمەهدی راگەیاند و وتی: "هاوكیشە سیاسییەكان كە حكوومەتی نوێی لێكەوتەوە، ناڕوون و دژبەیەك بوون، بەڵام لەگەڵ ئەوەشدا ئومێدەوارەم حكوومەتەكەی عادل عەبدولمەهدی سەركەوتوو بێت و پشتیوانی لێ دەكەم، وێرای ئەوەی تیادا بەشدارنیین".\nسەرۆكوەزیرانی پێشووی عێراق ئەوەشی وت: "پرسەكە ئەوەندی پەیوەندی بە پێوەرەكانەوە هەیە پەیوەندی بە كەسەكانەوە نییە و لەسەر لایەنە سیاسییەكان پێویستە دۆسییەكانی ئاسایش، سەروەریی تەنانەت رۆشنبیری و فێركردن لە گرژی و ناكۆكییەكان دوور بخەنەوە، خۆشیان لە سیستەمی گرێبەستی پشكپشكێنە و تێپەڕاندنی خواستەكانی بیانی بەدوور بگرن".\nهەروەها حەیدەر عەبادی رایگەیاند ئاواتەخوازە حكوومەتی نوێ جەنگی دژبە رێكخراوی تیرۆریستی داعش بە یەكجارێكی تەواو بكات و جەختیكردەوە كە لەوبارەیەوە پشتیوانی لە حكوومەت دەكات و وتی: "تیرۆر سەرچاوەی هەڕەشە و مەترسییە بۆسەر هەمووان ".\nسەرۆكی ئیئتلافی نەسڕ وتیشی: "شەری دژبە تیرۆر لەڕووی ئەمنی، سەربازیی، هەواڵگری، سیاسی، ئابووری و تەنانەت لەسەر ئاستی هەرێمیی و نێودەڵەتیش، تاقیكردنەوەیەكە بۆ ئیدارە و توانای حكوومەت".\nحەیدەر عەبادی ئەوەشی وت "ئەوەی دەیەوێت سەركەوتوو بێت لە شەڕی دژبە تیرۆر، دەبێت خاوەنی دید، ئیرادە و سیاسەتێكی باش بێت بۆ ئەوەی بتوانێت لە سروشت، ئاڵۆزی و هاوسەنگی شەڕەگە تێ بگات".\nلە وەڵامی ئەو تۆمەتانەی كە لەبارەی لادان و خۆدزینەوە لە بەرەنگاربوونەوەی گەندەڵی خراونەتە پاڵی، حەیدەر عەبادی وتی: "بەپێچەوانەوەی تۆمەتەكان كە لەبارەی لادان و خۆدزینەوە لە بەرەنگاربوونەوەی گەندەڵی خراوەنەتە پاڵم كە چی لە حكوومەتی مندا، هەشت وەزیر و دەیان بریكاری وەزیر و سەدان خاوەن پلە تایبەتەكان بەتۆمەتی گەندەڵی رەوانەی دادگا كران، هەروەها ژمارەیەك بڕیارمان سەبارەت بە بەرەنگاربوونەوەی گەندەڵی و ئەنجامدانی چاكسازی دەركرد".\nسەرۆكوەزیرانی پێشوو وتیشی: "لە بنبڕكردنی گەندەڵی سەركەوتوو نەبووین، چونكە سیستەمی سیاسی، كارگێڕی و رۆشنبیری پێویستی بە یەكگرتوویەكی گشتگیر هەیە".\nحەیدەر عەبادی ئەوەی وەبیرهێنایەوە "هەموومان دەزانن كە لە مانگی تەمووزی ٢٠١٥، دەستمانكرد بە كۆمەڵێك چاكسازی كە لە میاندا، مووچەی هەر سێ سەرۆكایەتییەكە بەڕێژەی ٥٠ لەسەدا و مووچەی بریكاران و راوێژكاران بەڕێژەی ٤٠ لەسەدا و مووچەی فەرمانبەرانی سەرۆكایەتییەكان بەڕێژەی ٣٠ی لەسەدا كەمكرانەوە".\nئەو وتیشی: "لە ساڵی ٢٠١٦دا، بەهەمان شێوە لە چوارچێوی چاكسازییەكاندا، مووچەی ئەندامانی ئەنجوومەنی نوێنەران نیواونیو لەگەڵ ژمارەی پاسەوانەكانم كەمكردەوە، بۆیە لێرەوە دەڵێم لەبەر ئەم هەنگاوە من كەسێكی شیاو پەسەند نیم لە لایەن ئەنجوومەنی نوێنەران-ەوە".\nحەیدەر عەبادی تەمەن ٦٧ ساڵ لە ساڵی ٢٠١٤دا بوو بە سەرۆكوەزیرانی عێراق كە لایەنگرانی وای لەقەڵەمدەدەن توانی لە میانی حكومڕانیكردندا، شكست بە رێكخراوی تیرۆریستی داعش بهێنێت دوای ئەوەی رێكخراوەكە لە ساڵی ٢٠١٤وە تا ٢٠١٧ یەك لەسەر سێی رووبەری خاكی عێراقی كۆنتڕۆڵكردبوو.


نێچیروان بەرزانی لە نێوان دوبارەکردنەوە و نە کردنەوەی تەجروبەی باوکی‌دا!\nململانێ‌ی نێوان نێچیروان بەرزانی و مەسروری ئامۆزای، شتێکی شاراوە نیە. هەرچەندە جار جار هەنێ سەرکردە و کادری پارتی ئینکاری ئەکەن لە ناو بنەماڵەی بەرزانی‌دا ململانێ هەبێ، بەڵام میژوی پارتی و بنەماڵەی بەرزانی وەکو خاوەنی پارتی، ئەی سەلمێنن کە ملانێ‌ی ناو بنەماڵەی بەرزانی لە پێش دروستبونی پارتی و لە پێش بزوتنەوەکانی بەرزانەوە هەبوە و هەیە، جا ململانێکە سیاسی بو بێ یان دنیایی و کۆمەڵایەتی.\nنمونە زۆرن بیری بنەماڵەی بەرزانی و پارتی‌یەکانی بخەینەوە، بەڵام ئەوە بە ئەرکی ئەم وتارە نازانم. ئەم وتارە تەرخانە بۆ راکێشانی سەرنجی نێچیروان بەرزانی بۆ ئەو حاڵەتەی بە دەس مامی و کوڕەکانی‌یەوە تێ‌ی کەوتوە.\nهەمو سەرکردە دێرینەکانی پارتی‌ی سەردەمی بەرزانی‌ی باوک، ئەوانەی مردون و ئەوانەی ماون، کەم و زۆر ئاگاداری ململانێ‌ی نێوان ئیدریس بەرزانی و مەسعود بەرزانی بون. ئاگاداری ئەوە بون کە چۆن ئیدریس بەرزانی خەفەتی بەدەس باوکی‌یەوە خواردوە، چونکە فەزڵی مەسعودی برا بچوکی داوە بە سەر ئیدریسی برا گەورەدا و چاوی تێ بڕیوە بیکا بە جێگرەوەی خۆی.\nلە هەمو ئەوانە وردتر و ئاگادارتر، ئەیوب بابۆ بەرزانی‌ی ئامۆزای هەردوکیان و هاوڕێ‌ی هەردوکیانە. ئەیوب لە کتێبی (الحرکة التحرریة الکوردیة وصراع القوی الاقلیمیة والدولیة، ١٩٥٨- ١٩٧٥، آذار ٢٠١١، جنیف- سویسرا)دا فەسڵێکی تایبەت کردوە بە ململانێ‌ی نێوان دو براکە و باوکیان بە ناوی (هزیمة الانتصار، ص ص ٣٥٩- ٤٠٠).\nلەو فەسڵەدا بە وردی موعاناتی ئیدریس بەرزانی ئە گێڕیتەوە بە دەس نادادی‌ی باوکی‌یەوە و چۆن فەزلی مەسعودی داوە بەسەریا. موعاناتەکەی ئەوەنە زۆر بوە هەنێ جار خۆی پێ نەگیراوە، فرمێسک بەرچاوی لێڵ کردوە و گەیشتۆتە رادەی نائومێدی‌ی تەواو.\nجاران دنیای سیاسەت و تەکنەلۆجیا و بەرژەوەندی‌یەکان وەکو ئێستا کراوە و پێشکەوتو و گەورە نە بون، لەبەر ئەوە ململانێ‌ی نێوان بەرزانی‌ی باوک و کوڕەکانی، لە سنورێکی تەسکا هەستی پێ ئە کرا، بەڵام ئێستا چاودێری نا وریایش زۆر بە ئاسانی ئەتوانێ لە رێگەی کەناڵە نەوتی‌یەکانی (روداو و کوردستان٢٤) و لە رێگەی پەیجەکانی فەیسبوک و لە رێگەی بێ ئەرزشکردنی پۆستی سەرۆکی هەرێمەوە، ململانێ‌ی ئەم دو ئامۆزایە هەست پێ بکا.\nلە ٢٠٠٥ ەوە هەتا ریفراندۆمەکەی بەرزانی‌ی کوڕ، مام و برازا کەسی یەکەم و دوەمی هەرێم بون. برازا لە سێبەری مام‌دا کەمتر تیشکی بەر ئەکەوت، چونکە مام سەرۆکی هەرێم و برازا سەرۆکی حوکمەت بو. بە قانون‌یش مام کەسی یەکەمی دەسەڵاتی جێبەجێکردن بو.\nبەڵام لەوەتی بەرزانی‌ی نەوە بوە بە سەرۆکی حوکمەت و بەرزانی‌ی برازا سەرۆکی هەرێمە، هاوکێشەکە پێچەوانە بۆتەوە: سەرۆکی حوکمەت تەجاوزی دەسەڵاتی سەرۆکی هەرێم ئەکا بە بێ ئەوەی پرسی پێ بکا یان گوێ بە رەئی و بیروبۆچونەکانی بدا، بۆ نمونە لە بواری جوڵاندنی هێز (پ. م)دا. بەمەرجێ جوڵاندنی هێز دەسەڵاتی (حصري) نێچیروانە نەک مەسرور.\nگرفتەکە بۆ نێجیروان بەرزانی رۆژ لە رۆژ گەورەتر ئەبێ، ئەگەر زانیمان مەسعود بەرزانی، کە ئێستا مەرجەعی تاک و تەنیای بنەماڵەی بەرزانی‌یە، تەواو تەواو بە رێچکەکەی باوکیا ئەڕوا بۆ تەوریسکردنی دەسەڵاتی حیزب و بنەماڵە بۆ مەسرور و لە قاڵبدانی نێچیر و براکانی.\nئەو پرسیارەی گرنگە ئێستا لە نێچروان بکرێ، ئەمەیە:\nتەجروبەی باوکی دوبارە ئەکاتە و لە ناخەوە خۆی ئەخواتەوە و بێدەنگی هەڵەبژێرێ یاخود سود لە تەجروبەی باوکی وەرەگرێ و رێگە لە دوبارەبونەوەی ئەگرێ؟\nکاتێ، خوا لێ‌ی خۆش بێ ئیدریس بەرزانی کۆچی دوایی کرد، نێچروان تەمەنی ٢٠ ساڵ بو. لەبەر ئەوە دڵنیام کە ئاگاداری هەموشی نە بو بێ، ئاگاداری بەشێک لە موعاناتەکانی باوکی بوە بە دەس باپیری و مامی‌یەوە. لەگەڵ ئەوەشا پێشنیاری بۆ ئەکەم ئەو بەشەی کتێبەکەی کاک ئەیوبی ئامۆزازای بخوێنێتەوە تا وردتر لە موعاناتەکانی باوکی تێ بگا.\nئێستا، ئەگەر نێچیروان بیەوێ خۆی و براکانی لەو قەفەزە رزگار بکا کە مامی و مەسروری ئامۆزای و براکانی بۆیان دروست کردون، هەلێکی زێڕینی بۆ رەخساوە. ئەو هەلە ئەگەر ئێستا نەقۆزرێتەوە پاش ماوەیەکی کورت بەسەر ئەچێ و قەفەزەکە ئەگەر ئێستا لە تەختە بێ، ماوەیەکی تر ئەبێ بە قەفەزی ئاسن و تیایا ئەپوکێنەوە.\nهەمو خەڵکی کوردستان، بە بەشی زۆری ئەو پارتی‌یانەشەوە کە خاوەنی ویژدانی خۆیانن؛ رێکخراوی نەتەوە یەکگرتوەکان؛ رێکخراوە جیهانی‌یەکانی مافی مرۆڤ؛ نوێنەرایەتی‌ی وڵاتی خۆرئاوا و وڵاتانی تری عەرەبی و ئاسیاوی؛ یەکێتی‌ی ئەوروپا و وڵاتە بە نفوزەکانی وەکو: ئەمریکا، ئەڵمانیا، فرەنسا و بریتانیا، هەمویان ئەزانن کەیسی سزادراوەکانی بادینان کەیسێکی ناقانونی و دروستکراوی دەستی دەزگای پاراستنی پارتی‌یە و ئەم کەیسە و دەرهاویشتەکانی زیانی زۆر بە ناوبانگە زڕاوەکەی هەرێم ئەگەیەنێ و ئەوەنەی کە رسوای ئەکا.\nئێستا ئەو چرکە ساتەیە کە نێچروان بەرزانی ئەتوانێ بە "یەک پیا کێشان" رێگە لە بچوککردنەوەی خۆی و رسواترکردنی سیستمی حوکمڕانی‌ی هەرێم بگرێ. هەنگاوێکی وا کۆمەڵێ دەسکەوت و سەروەری بۆ خۆی و هەرێم مسۆگەر ئەکا:\nرێگە لە دوبارەبونەوەی تەجروبەکەی باوکی ئەگرێ و رۆحی شاد ئەکا.\nشانی خۆی لە قورسایی گوشارەکانی ئەمریکا و ئەڵمانیا و فرەنسا و وڵاتانی غەرب و رێکخراوە جیهانی‌یەکانی مافی مرۆڤ و کەسوکاری سزادراوان و رای گشتی‌ی کوردستان بەتاڵ ئە کاتەوە و متمانەی وڵاتانی غەربی خاوەن نفوز بە دەس ئەهێنێ.\nنفوزی خۆی لەناو پارتی و لە ناو خەڵکی بادینان و هەولێر و سلێمانی و گەرمیان و کەرکوک و تەواوی خەڵکی کوردستانا، ئەباتە سەرێ.\nسنورێ بۆ قەزای حیزبی دا ئەنێ و قۆناغێکی نوێ دەس ئەکا بە سەرهەڵدان، کە ئەکرێ ناوی بنێین سەرەتای قۆناغی سەربەخۆکردنی دەسەڵاتی قەزایی...\nئەو هەمو دەسکەوتە زاتی و گشتی‌یە بە بڕیارێکی نێچیروان بەرزانی‌ی سەرۆکی هەرێمی کوردستان یەنە دی کە بریتی‌یە لە "دەرکردنی لێبوردنی تایبەت بۆ سزادراوانی بادینان".\nنێچروان بەرزانی لە بەردەم ئاڵنگاری‌یەکی چارەنوسسازایە: بەرژەوەندی‌ی گشتی‌ی هەرێم و خەڵکی کوردستان و خۆی هەڵەبژێرێ و گرەوەکە ئەباتەوە یاخود بەرژەوەندی‌ی تایبەتی بنەماڵە و دوبارەکردنەوەی تەجروبەکەی باوکی؟


ڕەفسەنجانی: لەو ساڵانەی دواییدا جەمهوورییەت و ئیسلامییەت لاواز بوون | Roji Kurd ڕۆژی کورد\nماڵەوە ڕۆژهه‌ڵاتی ناوه‌ڕاست ئێران ڕەفسەنجانی: لەو ساڵانەی دواییدا جەمهوورییەت و ئیسلامییەت لاواز بوون\nڕەفسەنجانی: لەو ساڵانەی دواییدا جەمهوورییەت و ئیسلامییەت لاواز بوون\nهاشمی ڕەفسەنجانی لە چەند ساڵێکە و دوای لاواز بوونی پێگەی لە کۆماری ئیسلامیدا دەستی کردووە بە ڕەخنە گرتن و خۆی لە باوەشی ڕێفۆرمخوازانی نیزام هاویشتووە و هەر قەدەری جارێک هەرایە دەنێتەوە ئەم جارەش بۆوە بە باسی میدیاکان.\nعەلی ئەکبەر هاشمی ڕەفسەنجانی سەرۆکی هەڵسەنگاندنی بەرژەوەندییەکانی کۆماری ئیسلامی لە فیلمێکدا کە بۆ ڕێکلامی هەڵبژاردنەوەی خۆی بۆ مەجلیسی خوبرەگان، بڵاوی کردۆتەوە دەڵێ: دوو ڕەهەندی جەمهوورییەت و ئیسلامییەت، لەو ساڵانەی دواییدا هەندێک لاواز بوون.\nڕەفسەنجانی کە ڕۆژی هەینی ٢٣ی ڕێبەندان ئەو فیلمەی خۆی لە کاناڵی پارێزگای تاران بڵاو کردۆتەوە، تێیدا هیوا دەخوازێ کە لە دوو هەڵبژاردنی ئێستادا ئەو دوو لایەنە بەهێز بکرێنەوە.\nڕەفسەنجانی، هەبوونی کێشە لە هەڵبژاردنەکان وەک تەئئدی سەلاحیەت (متمانە پێدان) و ڕەد کردنەوەکان و ژوماردنی دەنگەکان بە نونەگەلی لاواز بوونی ڕەهەندی خەڵکیی نیزام دەزانی و پێداگریش دەکات کە ئەو لاوازییانە دەبێ تێهەڵبێنەوە.\nلە ڕەهەندی ئیسلامییەتیش باسی لە هەبوونی گەندەڵیئەخلاقی و بێ ئەخلاقی بەرچاوی باس کرد و کوتی ئێستا دەبینین کە هەمە چەشن گەندەڵی ئەخلاقی وەک بوختان و دمەقاڵە و پێک هەڵپڕژان و درۆ کردن، زۆر زێدە بووە.\nهەندێک لە چاوەدێرانی سیاسی ئەو هەڵوێستانەی ڕەفسەنجانی بە شانۆیەکی تری نیزام بۆ کێشانی خەڵک بۆ سەندووقەکانی دەنگ دان دەزانن و لایان وایە کە ئەوەش ساز کردنی ئالترناتیڤە بۆ پێشەڕۆژی کۆماری ئیسلامی لە ئەگەری سازبوونی قەیراندا.\nبابەتی پێشووئێران خەریکى شاردنەوەى چالاکیە ئەتۆمیەکانە لە ناوەندى پارچین\nبابەتی دواترئامریکا: داعش چەکی شیمیایی بەکارهێناوە


ئەرشیفی بابەتەکان – پەڕە 149 – hkkurdistan\nHome 6 ئەرشیفی بابەتەکان (page 149)\nتشرینی یه‌كه‌م 14, 2016\t0\nدەربارەی شەڕی جەمسەرە کۆنەپەرستەکان و ئۆپەراسیۆنی “ئازادی موسڵ” ئەم شەڕە تیرۆریستیەی لە نێوان تیرۆریزمی دەوڵەتی جەمسەرە ئیمپریالیستیەکان و دەوڵەتانی کۆنەپەرستی ناوچەی رۆژهەڵاتی ناوەراست و تیرۆریزمی ئیسلامی بەرپاکراوە، بە دەستپێکردنی ئۆپەراسیۆنی بەناو “ئازادکردنی موسڵ” پێدەنێتە قۆناغێکی مەترسیدارترەوە و چارەنوسی هەموو مرۆڤایەتی خستوەتە بەردەم هەڕەشە‌و کارەساتەوە. مرۆڤایەتی هاوچەرخ و شارستانی قوربانی ئەوەڵ و ئاخری ئەم شەڕە وێرانکاریەیە. بەڵام هیچ یەک لە جەمسەرەکانی …\nرێبوار ئەحمەد سەرجەم میدیاکانی جیهان و لێدوانی فەرمی دەوڵەتانی هاوپەیمانی بە ناو “شەڕی دژی داعش و تیرۆریزم” باسی نزیکبونەوەی ئەو کارەساتە سامناکە دەکەن کە ناویان ناوە “ئۆپەراسیۆنی ئازدی موسڵ و لەناوبردنی داعش”. لە راستیدا ئەم ئۆپەراسیۆنە هەر ئێستاو لەدەمێک پێش ئێستاوە لەچەندین جێگا دەستیپێکردوەو لەئارادیە. لەڕومادی و فەلوجە و گیارەو ..و ..ئەگەر لەودیوی پڕوپاگەندەی چەواشەکارانەی ئەمریکا و غەرب و هاوپەیمانە …\nتشرینی یه‌كه‌م 13, 2016\t0\nموحسین که‌ریم: هاورێیان و دۆستان ئەم کاتەتان باش ئەمەی خوارەوە وتارێکی شیکاری منە دەربارەی بارودۆخی سیاسی کوردستان و ناوچەکە لەبەر رۆشنایی کاریگەریە جیهانیەکانی جەنگی داعش.. ئەم وتارە لە ژمارە (٤)ی گۆڤاری دیدگای سۆشیالیستی دا بڵاوبۆتەوە… ئەگەرچی سیاسەتی گۆڤارەکە بەوجۆرەیە کە بڵاوکردنەوەی بابەتەکانی هەر ژمارەیەك لەسەر ئینەرنێت دوای دەرچوونی ژمارەی تازەی گۆڤارەکە دەبێت، بەڵام لەبەرئەوەی باسەکەی خاسیەتێکی شیکاری سیاسی هەیە و …\n“ئازادی موسڵ” یان شەڕی کۆنەپەرستانەی جەمسەرەکان؟!\nڕێبوار ئه‌حمه‌د شەڕێکی وێرانکەر ناوچەکەو کۆمەڵگای بەشەری خستوەتە بەردەم مەترسیەکی گەورە. میدیای نۆکەر زۆر بەخەستی خەریکی شۆرینەوەی مێشکی خەڵکی ناوچەکە و جهیانە. خۆیان دەڵێن ئۆپەراسیۆنی موسڵ کارەساتێکی سامناکە و نزیکبوەتەوە. ئەم شەڕە کێشمەکێش لەسەر ئایندەی عێراق و ڕۆژەهەڵاتی ناوەڕاست دەخاتە قۆناغێکی ترەوە. ئەمە باسێکی هەمەیەلایەنەیە لەسەر ئەم شەڕە. تەوەرە سەرەکیەکانی بریتین لەمانە: ئاکامە وێرانکەرەکانی ئەم جەنگە و ئایدۆلۆژیی پاساوگەرانەی ئامانجە …\n“شوکریەی مەلا وسو” سیمای ژنێکی خۆشەویست وکۆمۆنیستی ناوچەی پشدەر لەسەرخۆ جێیهێشتین\nتشرینی یه‌كه‌م 12, 2016\t0\nزوربەی کات لەخانەوادە کرێکاریی وزەحمەتکێشەکاندا، ژنان وپیاوانی ڕابەر و یاخی لەم دنیا نایەکسان و نابەرابەرە سەردەردێنن. ئەوەش یاسایەکی سروشتی کۆمەڵایەتی وسیاسیە کەئینسانەکان بۆبەدەستهێنانی ئەوەی نیانە خەبات بکه‌ن و قوربانی بۆ بده‌ن. خەبات و تێکۆشان لەکوردستانی عێراق لەبەرامبەر ڕژێمی بەعسی سەرمایە، لەبەرامبەر زوڵم وستەمی چینایەتی و میللی دا هەزاران شۆڕشگێڕ و ئازادیخواز و کۆمۆنیستی هێنایه مه‌یدان و بەرەنگار بوونەوەیان بەشێوەی ڕێکخراو …\nسەرکەوتنی بزوتنەوەی ناڕەزایەتی مامۆستایان لە گرەوی چی دایە؟\nتشرینی یه‌كه‌م 10, 2016\t0\nعەبدوڵا مەحمود : ناڕەزایەتی مامۆستایان و بەشێکی زۆر لە کرێکاران و کارمەندان، بەدژی سیستەمی پاشکەوتکردنی موچەو دواکەوتنی موچەکانیان، لەسەراسەری کوردستاندا، درێژەی هەیە. لە زۆنی سەوزو نیلیدا ئەم ناڕەزایەتیانە پێیان ناوەتە ئاستێکی باڵاترەوە. کۆبونەوەو مانگرتن و بایکۆت بە شێوەیەکی بەرفراوان بەردەوامی هەیە و تەواوی دەرگای قوتابخانەکان داخراون. بەڵام سەرباری پێداگری و سوربوونی مامۆستایان لەسەر خواستەکانیان، وەسەرباری بەردەوامی کۆبونەوەو مانگرتن و بایکۆت، …\nداواکارییه به‌رنامه‌ییه‌کانی حزبی کۆمۆنیستی کرێکاریی “دنیایه‌کی باشتر” ده‌رباره‌ی مافه‌کانی ژنان*\nتشرینی یه‌كه‌م 9, 2016\tلێدوان نووسین ناچالاککراوە لە داواکارییه به‌رنامه‌ییه‌کانی حزبی کۆمۆنیستی کرێکاریی “دنیایه‌کی باشتر” ده‌رباره‌ی مافه‌کانی ژنان*\nگفتوگۆی ڕادیۆی ئینته‌رناسیۆنال له‌گه‌ڵ مه‌نسور حكمه‌تدا، ٢٢ ی فێبریوه‌ری ٢٠٠١ وه‌رگێڕانی له فارسیه‌وه: جه‌مال موحسین ڕادیۆ ئینته‌رناسیۆنال: ڕۆژی جیهانی ژنان ٨ ی مارس به‌رامبه‌ر به ١٨ ی ئه‌سفه‌ند نزیکه و ئێمه له ماوه‌یه‌ک له‌مه‌وبه‌ره‌وه پێشوازیمان له‌م ڕۆژه کرد و چه‌ند به‌رنامه‌یه‌کمان سه‌باره‌ت به مافه‌کانی ژنان، جێگه و ڕێگه‌ی ژنان، بزووتنه‌وه‌ی یه‌کسانیخوازی ژنان له ڕادیۆوه په‌خش کرده‌وه. ئه‌مڕۆ ئه‌مانه‌وێ له‌گه‌ڵ مه‌نسور …\nتیرۆریزمی ئیسلامی وڕاسیزم له ئه‌وروپا\nتشرینی یه‌كه‌م 9, 2016\tلێدوان نووسین ناچالاککراوە لە تیرۆریزمی ئیسلامی وڕاسیزم له ئه‌وروپا\nده‌شتی جه‌مال تیرۆریزمی ئیسلامی وڕاسیزم (ڕەگەزپەرستی) وەک دوو دیاردە لەجیهانی ئەمڕۆدا، ئەگەرچی وەک دوو ئاڕاستەی پێچەوانە و تارادەیەک دژ بەیەک دەردەکەون، بەڵام هەردوک ئەم دیاردەیە دووڕووی یەک سیاسەت و یەک کارکردن کەلە فەزای میلیتاریستی وجەنگ وقەیرانی ئابووری و حکومەتی و لەجەرگەی کێشمەکێشی ڕەوت وهێزە سیاسی ودەوڵەتیەکاندا سەریان هەڵداوە. بەواتایەکی تر هەردووک ئەم دیاردەیە دەرهاویشتەی دونیای سەرمایەداری و ڕۆڵی هێز و …\nتشرینی یه‌كه‌م 9, 2016\tلێدوان نووسین ناچالاککراوە لە پڕۆگرامی سیاسی بزوتنەوەی گۆڕان چیمان پێدەڵێت؟\nئاناتۆمی بۆرژوا ناسیونالیزم لەبەرگی چاکسازیدا. ٢ خه‌سره‌و سایه پرۆگرامی سیاسی بزوتنەوەی گۆڕان لەسەر ئاستی هەرێمی کوردستان لەبەشی دووەمی ئەم وتارەدا دەچینە سەر بەشی دووەمی پڕۆگرامی سیاسی بزوتنەوەی گۆڕان “لەسەر ئاستی هەرێمی کوردستان”، کە لەم تەوەرانەی خوارەوە پێکهاتووە: ١/ئامانجه نیشتمانی و دیموکراتیه‌کان، ٢/ سیاسەتی ئابوری و بنیاتنانی ژێرخان، ٣/ ئامانجی په‌روه‌رده‌یی، ته‌ندروستی، ژینگه‌یی و رۆشنبیری، ٤/ دادی کۆمه‌ڵایه‌تی و گه‌شه‌دان به …\nهەنگاوێکی لە بایکۆت کارسازتر پێویستە\nرێبوار ئەحمەد ٢٣ شوباتی ٢٠١٦ ماوەی چەند هەفتەیە زۆرێک لە قوتابخانەکان و ناوەندەکانی کار بە بایکۆتکردن و نەچونەسەرکار، پەیامێکی توندی ناڕەزایەتیان داوە بەگوێی دەسەڵاتدا. هەرچەندە جەماوەری ناڕازی توڕەیی خۆیان لەوە دەردەبڕن کە دەسەڵات گوێی نیە و نایبیستێ. بەڵام لە راستیدا دەسەڵات ئەو پەیامەی بە باشی بیستوە و لەژێر فشاری تونددا قەراری گرتوە. سەرباری ئەوەش نایەوێ بە ئاسانی مل بەداخوازیەکانی خەڵك …\nPage 149 of 174« First...120130140«147148149150151\t»\t160170...Last »